01 | In Your Language\nHome » Adyghe » 19 Colossians » 01\nposted by derDaniel on Fri, 11/19/2010 - 10:35\nАПОСТОЛ ПАУЛ ШЮШЪХЪУНЫГЪЭ\nЗИІЭХЭУ КОЛОССЭ КЪАЛЭМ ДЭСХЭМ\nСэ сы Паул. Тхьэр фэягъэти, Исус Христос иапостолэу сыхъугъ. Тшы Тимофей* сигъусэу, 2шъо, Тхьэм ицІыф лъапІэхэу, Колоссэ къалэм* дэсхэу, Христос зыгу илъхэу, ежьым фэшъыпкъэу щыт тшыхэм, мы тхылъыр къышъуфэсэтхы.\n3Тхьэу Тятэ лъапІэрэ Зиусхьанэу Исус Христосрэ анэшІу къышъущарэфи, гупсэфыныгъэ къышъуарэт.\nШІошъхъуныгъэ зиІэхэу Колоссэ дэсхэм апае Паул Тхьэм щытхъу зэрэфишІырэр\nТхьэм тышъуфелъэІу къэси, Тхьэу ти Зиусхьанэу Исус Христос Ятэ щытхъу фэтэшІы, 4сыда пІомэ, Христос ИсускІэ шІошъхъуныгъэу шъуиІэмрэ, шІулъэгъуныгъэу\n1:1 Тимофей – Паул дэлажьэу, игъогогъухэм ащыщыгъ. Еплъ Апостол. 16:1-3.\n1:2 Колоссэ къалэр – Асие хэкоу Рим къэралыгъошхом щыщым итыгъ. А хэкур джырэ Тыркуем итыгъэ къохьэпІэ лъэныкъо итыгъ. Колоссэ къалэр а хэкум икъэлэшхоу Ефес зыцІэм километр 175-кІэ пэчыжьэу, итемыр тыгъэ къыкъокІыпІэ лъэныкъокІэ итыгъ.\nТхьэм ицІыф лъэпІэ пстэуми афышъуиІэмрэ якъэбар зэхэтхыгъэ. 5Ащ фэдэ шІошъхъуныгъэмрэ шІулъэгъуныгъэмрэ зыкІышъуиІэр ІэхьышІоу Тхьэм уашъом къыщышъуфигъэхьазырыгъэр къызэрэшъуитыщтым шъущыгугъэу, шъузэрэпаплъэрэр ары. КъэбарышІоу къышъонэсыгъэм игущыІэ шъыпкъэхэмкІэ Тхьэм шІугъэу къышъуфигъэхьазырыгъэм икъэбар зэхэшъухыгъэ. 6Дунэе пстэумкІи къэбарышІум шІугъэ къыхэкІы, цІыф нахьыбэми анэсы зэпыт. Арэущтэу шъуадэжьи щыхъугъ, къэбарышІур зэхэшъухи, Тхьэм ынэшІу щыфэныгъэр шъыпкъэу къызыжъугурыІогъэ мафэм щегъэжьагъэу. 7ШІу тлъэгъурэ Епафрасэу* къыддэлажьэрэм къэбарышІур шъуигъэшІагъ. Ащ ишІуагъэ къышъуигъэкІэу шъыпкъагъэкІэ Христос фэлажьэ. 8Ащ шъуишІулъэгъуныгъэу Тхьэм Ыпсэ ЛъапІэ ыдэжь къикІырэм икъэбари къытиІотагъ.\n9Арышъ, шъо шъуикъэбар зызэхэтхыгъэ мафэм щегъэжьагъэу, Тхьэм тышъуфелъэІунэу хэтынэжьыгъэп. Тхьэр зыфаер икъугъэу къыжъугуригъэІонэуи, Ыпсэ ЛъапІэ ыдэжь къикІырэ зэхэшІыкІыныгъэрэ гулъытэныгъэрэ зэкІэ шъуиІэнэу телъэІу. 10Ащыгъум лъэныкъо пстэумкІи Зиусхьаным ыгу къызэжъугъэІоу, ежьым шъуфэшъуашэу шъузекІощт. ШъушІэрэ Іоф дэгъу пстэуми шІугъэ къахэкІыщт, Тхьэри нахьышІоу шъушІэ зэпытыщт. 11Сыд щыщымкІи теубытэныгъэрэ щыІагъэрэ шъуиІэнэу Тхьэм щытхъушхо зиІэ лъэкІыныгъэу иІэмкІэ зэкІэ шъугухэр ыгъэпытэнхэу орэхъу. 12ГушІуагъокІи Тхьэу Ты лъапІэм щытхъу фэшъушІ. Нэфынэр зыдэщыІэ чІыпІэм* Тхьэм ежь ицІыф лъапІэхэм ІэхьышІоу афигъэхьазырыгъэмкІэ шъори Іахьэ къышъулъысынэу къышъуфигъэшъошагъ. 13ШІункІыгъэм итетыгъо ыІэчІэгъ тыкъычІихыжьи, Ыкъоу шІу ылъэгъурэм итетыгъо ыІэчІэгъ тычІигъэуцуагъ. 14Ыкъу ары лъэу къащым щыкІэкІыгъэмкІэ тэ тшъхьэхэр зыщэфыжьыгъэр, типсэкІодхэри къытфэзыгъэгъугъэр.\nХристос Тхьэм къыгъэхъугъэ пстэуми апшъэ щыІ\n15Христос Тхьэу цІыфхэм амылъэгъурэм ишъо теплъэ иІ. Джары Тхьэм къыгъэхъугъэ пстэуми апшъэ щыІэу\n1:7 Епафрас – Колоссэ къалэм щыІэ чылыс зэІукІэр зэхэзыщагъэр ары. 1:12 нэфынэр зыдэщыІэ чІыпІэр – Тхьэм и Тетыгъошхо ары.\nЫкъокІэ заджэрэр. 16Тхьэм Христос зэкІэри къыригъэгъэхъугъ, уашъоми чІылъэми щыІэ пстэури, цІыфхэм алъэгъурэ Іофхэри, амылъэгъурэ Іофхэри, пачъыхьэ тІысыпІэхэм тетІысхьэхэрэри, пащэхэри, Іэшъхьэтетхэри, тетыгъо зиІэхэри Тхьэм ежь Ыкъо зэкІэри къыригъэгъэхъугъ, Ыкъо ищытхъушхо паий щыІэх. 17Ахэр зэкІэ зыщэмыІэхэм, Къо лъапІэр щыІагъ. Ежьыми зэкІэ зэкІеубытэ. 18Пкъэу чылыс зэІукІэм ышъхьэр ежьыр ары. Ежьыр ары чылыс зэІукІэр зэтезыгъэуцуагъэр, апэрэу лІагъэхэм къахэтэджыкІыжьыгъэри ежьыр ары. Арэущтэу зэкІэмкІи апэрэр ежьыр ары. 19Сыда пІомэ Тхьэм игъоу ылъытагъэти, ищытыкІэ зэкІэ Ыкъо хэлъ хъугъэ. 20Лъэу Ыкъо къащым щыкІэкІыгъэмкІэ Тхьэм зэшІужьыныгъэ ыгъэхъузэ, Іофэу Ыкъо ышІагъэмкІэ чІылъэми уашъоми щыІэр зэкІэ ежьым ешІужьыгъэу ыгъэхъунэу игъоу ылъытагъ.\n21Пасэм Тхьэм бэу шъупэчыжьэу шъущытыгъагъ. ШъугухэмкІэ шъурипыеу бзэджагъэхэр шъушІэщтыгъэх. 22Ау шъугухэр къабзэхэу, лажьэ зи шъуимыІэу, зыми шъузэригъэмысэн зи щымыІэу, Тхьэм ежь ыпашъхьэ шъуригъэуцоным пае, Христос лымрэ лъымрэ къахэхъукІыгъэ пкъы иІэу зэрэлІагъэмкІэ джы ежь ышъхьэкІэ шъуешІужьыгъэу шъуигъэхъугъ. 23Ау шъуиІэхьышІу хъун Іофхэу къэбарышІоу зэхэшъухыгъэм шъузщигъэгугъыгъэхэм зыми зыхешъумыгъэгъэнэу, шІошъхъуныгъэм игъогу шъутемыкІэу шъыпкъагъэкІэ шъурыкІон фае. Тхьэм фэлажьэхэрэм а къэбарышІур ошъо чІэгъым щыпсэурэ цІыф пстэуми арагъэІугъ. Сэ, Паул, а къэбарышІум сыфэлажьэ.\nПаул чылыс зэІукІэм зэрэфэлажьэрэр\n24Джы сэ сишІуагъэ шъозгъэкІызэ, къин сщэчми, сэгушІо, сыда пІомэ гузэжъогъухэу Христос ыпкъэу чылыс зэІукІэм сишІуагъэ езгъэкІыным пае, сшэчынхэу къысфигъэнэфагъэхэр джы сэ спкъыкІэ исэгъэкъух. 25Тхьэм Іофэу спшъэ къырилъхьагъэм тетэу, Тхьэм икъэбарышІу икъугъэу шъозгъэІуным пае, чылыс зэІукІэхэм сафэлажьэ. 26А къэбарышІур блэкІыгъэ лъэхъанэхэмрэ лІэшІэгъухэмрэ* ащегъэжьагъэу шъэфым фэдэу Тхьэм цІыф-\n1:26 лІэшІэгьу – илъэсишъэ мэхъу.\nхэм аримыгъэшІагъэу щытыгъ. Мы уахътэм Тхьэм а шъэфыр ицІыф лъапІэхэм афигъэнэфагъ. 27Хымэ лъэпкъхэм щытхъушхо гъэшІэгъонэу а шъэфым афыхэлъыр Тхьэм ицІыф лъапІэхэм аригъэшІэнэу игъоу ылъытагъ. А шъэфыр мары: Христос шъугухэм арылъ, ар шъугухэм зэрарылъым паий, щытхъушхо шъуиІэ зэрэхъущтым шъущыгугъэу, шъупэплъэ.\n28Арэущтэу Христос ехьылІэгъэ къэбарыр тэгъэІу. Хэтрэ цІыфи ыгу Христос илъэу, зишъыпкъагъэ щыкІагъэ зи зимыІэ цІыф икъугъэу Тхьэм ыпашъхьэ идгъэуцоным пае, зэкІэ зэхэшІыкІыныгъэмкІэ гурытэгъаІо ыкІи етэгъашІэ. 29Ар згъэцэкІэным пае, Христос зэкІэ лъэкІыныгъэу лъэшэу къысхилъхьагъэмкІэ сишъыпкъэу сэлажьэ ыкІи сэулэу.\n‹ 19 Colossians up 02 ›


Адыгеим и ЛIышъхьэ пшъэрылъхэр къыгъэнэфагъэх — Адыгэ макъ\nофтхьабзэм хэлэжьагъэх АР-м и Къэралыгъо Совет — Хасэм и Тхьаматэу Владимир Нарожнэр, министрэхэм я Кабинет хэтхэр, хэбзэухъумэкIо къулыкъухэм япащэхэр, нэмыкIхэри.\nКъолъхьэ тын-Iыхыным пэшIуекIогъэным ылъэныкъокIэ хэбзэухъумакIохэм яIофхэм язытет къытегущыIагъ ыкIи зэфэхьысыжьхэр къышIыгъэх Адыгем хэгъэгу кIоцI IофхэмкIэ иминистрэ ипшъэрылъхэр охътэ гъэнэфагъэкIэ зыгъэцэкIэрэ БрантIэ Мурадин. Ащ къызэриIуагъэмкIэ, обществэм мэхьанэшхо зэритыгъэ мыщ фэдэ бзэджэшIэгъи 6 мы илъэсым республикэм щызэрахьагъ, 2018-рэ илъэсым а пчъагъэр 3 хъущтыгъэ. Къолъхьэ тын-Iыхыным пэшIуекIогъэнымкIэ IофшIэныр зэхэщагъэ зэрэхъурэм федеральнэ ведомствэм осэшIу къыфешIы, мы къэгъэлъэгъонымкIэ АР-м и МВД я 14-рэ чIыпIэр Урысыем щиIыгъ. Хабзэм, къэралыгъо ыкIи чIыпIэ зыгъэIорышIэжьын къулыкъухэм яфедэхэр зэраукъуагъэхэм епхыгъэ бзэджэшIэгъэ 37-рэ агъэунэфыгъ, къуалъхьэ аштагъэу гъогогъуи 6. Зэрарыр сомэ миллион 67-м ехъу, а зэкIэри къызэкIагъэкIожьыгъ.\nЛъэпкъ проектхэм ыкIи къэралыгъо программэхэм ягъэцэкIэн къыдыхэлъытэгъэ бюджет ахъщэр шIуагъэ къытэу агъэфедэныр муниципалитетхэм япшъэрылъ шъхьаIэу зэрэщытыр АР-м и ЛIышъхьэ къыхигъэщыгъ.\n— Проектхэр зэшIохыгъэхэ зэрэхъурэм епхыгъэ къэбарыр АР-м экономикэ хэхъоныгъэмкIэ ыкIи сатыумкIэ и Министерствэ муниципалитетхэм аIэкIигъахьэзэ ышIыщт. Ащ пытагъэ хэлъэу шъукъекIуалI. Джащ фэдэу грантхэм ятын фэгъэзэгъэ комиссиехэм язэхэсыгъохэм АР-м и Парламент идепутатхэр, хэбзэухъумэкIо къулыкъухэр ыкIи къэбар жъугъэм иамалхэм ялIыкIохэр ахэлэжьэнхэ фае, — къыIуагъ КъумпIыл Мурат.\nКъолъхьэ тын-Iыхыным пэшIуекIогъэным зиIоф хэлъ къэралыгъо граждан къулыкъушIэхэм яшIэныгъэхэм ахагъэхъонымкIэ пшъэрылъыр гъэцэкIагъэ зэрэхъурэм иIофыгъуи зэхэсыгъом щытегущыIагъэх. Адыгеим и ЛIышъхьэрэ министрэхэм я Кабинетрэ я Администрацие къэралыгъо къулыкъумрэ кадрэхэмкIэ политикэмрэкIэ и ГъэIорышIапIэ ипащэу Шъхьабэ Налбый къызэрэхигъэщыгъэмкIэ мыщ епхыгъэ программэ гъэнэфагъэ республикэм щаштагъ. Ащ къыдыхэлъытагъэу 2017-рэ илъэсым къулыкъушIэ 13, 2018-м — нэбгырэ 30, мы илъэсым — нэбгырэ 20 рагъэджагъэх, ясэнэхьаткIэ яшIэныгъэхэм ахагъэхъуагъ. Джащ фэдэу къолъхьэ тын-Iыхыным пэшIуекIогъэным фытегъэпсыхьэгъэ пшъэрылъхэу Адыгеим и ЛIышъхьэ къыгъэнэфагъэхэм адиштэу мы купым къыхиубытэхэрэм семинархэр, курсхэр, нэмыкI Iофтхьабзэхэр афызэхащэх, ахэм шIуагъэ къызэратырэми щэч хэлъэп.\nКъолъхьэ тын-Iыхыным пэшIуекIогъэнымкIэ чIыпIэ зыгъэIорышIэжьын къулыкъухэм яIофхэм язытет епхыгъэ зэфэхьысыжьхэр къашIыгъэх Теуцожь ыкIи Шэуджэн район администрациехэм ялIыкIохэм.\nКъэралыгъо ыкIи муниципальнэ къулыкъушIэхэм, депутатхэм игъом, шъыпкъагъэ хэлъэу декларациер къатыным анаIэ тырагъэтын зэрэфаер Адыгеим ипащэ къыхигъэщыгъ, ащкIэ пшъэрылъ гъэнэфагъэхэр къафишIыгъэх.\nДжащ фэдэу 2020-рэ илъэсым республикэ комиссием Iоф зэришIэщтым иплан къэзэрэугъоигъэхэр тегущыIагъэх, ар аштагъ.\nПредыдущая МэфэкIхэм яхэгъэунэфыкIын фэхьазырых\nСледущая Тыгъэгъазэм и 12-р — Урысые Федерацием и Конституцие и Маф


Лъэпкъ тарихъым «игъэр» | Адыгэ Макъ\nЛъэпкъ тарихъым «игъэр»\nВиталий Штыбиныр Шытхьалэ къыщыхъугъ, исабыигъо ащ щыкIуагъ. Илэгъу кIэлэцIыкIумэ ахэтэу джэгугъэ, еджапIэм кIуагъэ, унагъом янэ-ятэхэм ащадэIэпыIагъ. Ахэр ешIэфэкIэ игупшысэхэри нахь зэтеуцуагъэх.\nВиталий юридическэ шIэныгъэ апшъэрэ еджапIэм щызэригъэгъотыгъ, прокуратурэми Iоф щишIагъ.\nИсабыигъом къыщегъэжьагъэу къызщыхъугъэ чIыпIэм, Кавказым щыпсэурэ цIыфхэм ятарихъ гъогу зэригъашIэ шIоигъоу къыхэкIыгъ. Краснодар щыпсэунэу зыкощыжьыгъэм къыщегъэжьагъэу лъэпкъ культурэхэм, Пшызэ Iушъо тапэкIэ щыпсэугъэ цIыфхэм, анахьэу адыгэ лъэпкъэу лъэпсэ пытэ зиIэу, анахь лъэпкъыжъэу дунаим тетхэм ахалъытэрэм итарихъ фэгъэхьыгъэ тхылъхэм яджэу ригъэжьагъ.\n2016-рэ илъэсым Виталий видеоблогэу «Адыгэхэм (черкесхэм) якультурэрэ ятарихъ-\nрэ» зыфиIорэр къызэIуихыгъ. Нэужым лекцие форматым техьагъ. ИшIэныгъэхэм ахигъахъо къэс адыгэхэм къызэпачыгъэ зэманхэм афэгъэхьыгъэу къэуцурэ упчIэхэм япчъагъи къыхахъощтыгъ.\nКраеведым общественнэ IофышIэхэм, шIэныгъэлэжьхэм, специалист зэфэшъхьафхэм, лъэпкъым къырыкIуагъэм хэшIыкI фызиIэ цIыфхэм заIуигъакIэу, зэдэгущыIэгъухэр адишIыхэу ригъэжьэгъагъ. Илъэс заулэкIэ узэкIэIэбэжьмэ, краеведением фэгъэхьыгъэу интернет-тучан «Этно Черкесия» ыIоу къызэIуихыгъ.\nАдыгэхэр зыщыпсэухэрэ чIыпIэхэр къыкIухьагъэх, нэIуасэхэр иIэ хъугъэ. Адыгабзэр ымышIэрэми, шIэныгъэлэжьхэм яупчIыжьэу къыхэкIы, адыгэ лъэпкъым изэманхэу текIыгъэхэм къахэхъухьэгъэ хъугъэ-шIагъэхэм апылъ Iофыгъохэр тэрэзэу ыкIи куоу ышIэнхэм пае цIыф еджагъэхэм къаIорэр зэрегъапшэ.\nМы лъэхъаным Виктор лекциехэр етхых, къалэу Краснодар экскурсиехэр щызэхещэх. Революцием ыпэкIэ къалэм адыгэлI меценатхэу дэсыгъэхэм якъэбар цIыфхэм къафеIуатэ. Ащ ытхыгъэхэм ыкIи тырихыгъэхэм IэкIыб къэралыгъохэм ащыпсэурэ хэхэс адыгэхэри яджэх, яплъых. Анахьэу инджылызыбзэкIэ зэрадзэкIыжьыгъэхэм шIэхэу анаIэ атырадзэ. Ащ нэмыкIэу ахэр тыркубзэкIэ ыкIи арапыбзэкIэ зэраригъэдзэкIыжьынхэм пылъ.\nАдыгэ чIыпIацIэхэм афэгъэхьыгъэу «Путешествие из Тамани в Адлер» зыфиIорэ тхылъыр Виталий етхы. Адыгэхэр ячIыгужъ имысыгъэхэу зыIохэрэм ащ упчIэ афегъэуцу: къэзэкъхэр сыдигъуи Пшызэ Iушъо щыпсэущтыгъэхэмэ, тыдэ къикIыгъэха чIыпIацIэхэу Пщыщэ, ТIуапсэ, Агуй, Нэтыхъуае, нэмыкIыбэхэри?\nЕжьым убыххэм, бжъэдыгъухэм, кIэмгуехэм, шапсыгъэхэм, къэбэртаехэм афэгъэхьыгъэ роликхэр тырихыгъэх. Налщык, Черкесскэ, Шъачэ, Мыекъуапэ бэрэ ащэIэх. Лъэпкъым ицIыф цIэрыIохэм, непэрэ лъэхъаным гъэхъагъэхэр зышIыхэрэм зафегъазэ, ахэм якъэбархэр цIыфхэм арегъашIэх.\nВиталий интервьюхэр Iахых, научнэ конференциехэм ахэлажьэ. Краснодар краим иеджапIэхэм тарихъым иурокхэр щязыгъэхьырэ кIэлэегъаджэхэм лекциехэм къащыфеджэ. Хъоршэрыгъэ хэмылъэу краимрэ Адыгеимрэ зыщыпсэурэ чIыгум блэкIыгъэ лIэшIэгъухэм къащыхъугъэхэр Лапинскэм имемуархэр, М. Лоховицкэм ироманэу «Громовой гул», Баграт Шинкубэ итхылъэу «Последний из ушедших» зыфиIорэм, нэмыкIхэми шIэныгъэхэр къахихыгъэх. «Кавказ заом илъэхъан пачъыхьэм иофицерхэм ащ фатхыщтыгъэ «докладнойхэм» кавказ чIыгум къихъухьэгъэ тхьамыкIагъор лъэпкъымкIэ кIодыпIэ зэрэхъугъэр хэти ынэгу къыкIигъэуцон ылъэкIыщт», — еIо Виталий.\nЧеркесхэм къатегущыIэрэ тхыгъэхэм, бэшIагъэу къытырадзэгъэгъэ тхылъхэм роликхэр атырехых. «Исп унэхэр Кавказыр ары зыщыплъэгъущтхэр, мегалитхэри ахэм афэдэу гъэшIэгъоных. Лъэпкъым итарихъ зэрэщытэу гъэшIэгъоны, куу, пшысэм фэд», — еIо Виталий.\nКультурэ бай гъэшIэгъон зиIэу, ау ащ икъэбар игъэкIотыгъэу ыкIи шъыпкъагъэ хэлъэу цIыф жъугъэхэм зэрамышIэрэм къыпкъырыкIызэ, ащ нэIуасэ фишIынхэу пшъэрылъ зэрэзыфигъэуцужьыгъэр Виталий иинтервьюхэм къащеIо. Черкесхэм къарыкIуагъэр зэригъэшIэным ар зыфежьагъэр 2010-рэ илъэсыр ары. Къыгъотырэ къэбархэмрэ шIэныгъэхэмрэкIэ цIыфхэм адэгуащэ. Бэ къыфатхэрэр, адыгэхэри ахэм ахэтых, краеведением зэрэпыхьагъэмкIэ къызэрэфэразэхэр къыраIо. Пшъырэп, лъэпкъ Iофыгъохэм зыщатегущыIэхэрэ зэхахьэхэм ахэлажьэ, къащэгущыIэ. Тарихъ мэхьанэ зиIэ чIыпIэхэр къеплъыхьэх, зэрегъашIэх, сурэтхэр, видеороликхэр атырехых. Адыгеим ыкIи Краснодар краим къащачIатIыкIыгъэ пкъыгъо гъэшIэгъонхэр зэрегъэлъэгъух.\nВиталий дэгъоу зышIэхэрэр краеведкIэ, экологкIэ, лекторкIэ, этнографкIэ, блогеркIэ, нэмыкIкIи еджэх. Ежьым илъэс 33-рэ ыныбжь. Гъэмафэрэ футболкэу зыбгъэ жъогъо 12 тешIыхьагъэр щыгъэу чIыпIабэмэ ащыплъэгъущт.\nТэри къыддэхъумэ редакцием ар къедгъэблэгъэщт, нахь благъэу нэIуасэ зыфэтшIыщт.


Адыгея Сегодня – Журналистхэм афэгушIуагъ\n— Адыгеир къэралыгъом ыкIи IэкIыбым нахь дэгъоу щызэлъашIэ къэс шъолъырым инвестициеу къыхалъхьэрэр нахьыбэ хъущт. Ащ дакIоу, тарихъ кIэным икъэухъумэнкIэ, лъэпкъ культурэм ипхырыщынкIэ къэбар жъугъэм иамалхэм Iофышхо зэрашIэрэм щэч хэлъэп, — къыIуагъ КъумпIыл Мурат.\nАдыгэ культурэр къизыIотыкIырэ материалхэм, социальнэ-экономикэ хэхъоныгъэм ипроектхэм ягъэхьазырын чанэу Iоф дэзышIэгъэ журналистхэм Адыгеим и ЛIышъхьэ ишIухьафтынхэр афагъэшъошагъэх. КъыхаутыгъэхэмкIэ къыхагъэщыгъэр гъэзетэу «Советскэ Адыгеим» иобозревателэу Юлия Мельниковар ары. Лъэныкъоу «телепрограмма» зыфиIорэм текIоныгъэр къыщыдихыгъ Адыгеим и Къэралыгъо телерадиокомпание иавторскэ куп. ТIэшъу Светланэ, Беданэкъо Замирэ, Александр Никановым ыкIи Шъэджэшъэ Азэмат къагъэхьазырыгъэ телепроектэу «Лъапсэ» зыфиIорэм зэхэщакIохэм осэшIу фашIыгъ ыкIи шIухьафтыныр афагъэшъошагъ.\nКъумпIыл Мурат къызэрэхигъэщыгъэу, сэнаущыгъэ зыхэлъ, ыпэкIэ лъыкIотэрэ цIыфхэр ары республикэм ибаиныгъэ шъхьаIэр. Адыгеир загъэпсыгъэр илъэсишъэ зыщыхъущт илъэсым къэбар жъугъэм иамалхэм пшъэрылъышхо апашъхьэ щыт, непэрэ гъэхъагъэхэм лъапсэ афэзышIыгъэ тицIыфхэм яIофшIагъэ зэрифэшъуашэу ахэм къыраIотыкIын фае.


Лъытэныгъэ уиIэныр егъэшIэрэ былым — Адыгэ макъ\nЛъытэныгъэ уиIэныр егъэшIэрэ былым\nРедактор 13.03.2020 13.03.2020 КЪЭБАРЫКlЭХЭР\nАщ фэдэ мыкIодыжьын былым къылэжьыгъ непэ зигугъу къэсшIы сшIоигъо лIым. Ар Адыгэкъалэ щыпсэурэ, ащ хэхъоныгъэ ышIыным зиIахьышIу хэлъ Мыгу Тембот.\nТембот IэрышIыхыр ашIын зэхъум агъэкощыгъэ адыгэ къуаджэу Ленинэхьаблэ 1953-рэ илъэсым къыщыхъугъ, 1970-рэ илъэсым Джэджэхьэблэ гурыт еджапIэр къыухыгъ, ыныбжь зекъум, илэгъубэм афэдэу дзэ къулыкъум ащагъ. Ар пограничникыдзэхэм ахэфэгъагъ ыкIи заставэм истаршинау къулыкъур ыхьыгъ.\nШIэныгъэм мэхьанэу иIэр къыгурыIозэ, Тембот Московскэ лесотехническэ институтым чIэхьагъ, къыухыгъ ыкIи специалист ныбжьыкIэм иIофшIэн гъогу мебелышI фирмэу «Зэкъошныгъэм» щыригъэжьагъ, мастерэу, инженер-конструкторэу ащ щылэжьагъ.\nТембот ищыIэныгъэ гъогу урыплъэмэ, ианахь лъэбэкъу шъхьаIэхэр Адыгэкъалэ зэрэщишIыгъэхэр нафэ мэхъу. 1985-рэ илъэсым Адыгэкъалэ техническэ инвентаризациемкIэ ибюро ипащэу ригъажьи, IэнэтIэ зэфэшъхьафхэр ыгъэцэкIагъэх: къэлэ исполкомым итхьаматэ игуадзэу, Адыгэкъалэ иадминистрацие ипащэ игуадзэу, нэужым ащ иапэрэ гуадзэу Iоф ышIагъ. Пшъэрылъ цIыкIухэп фагъэуцущтыгъэхэр, Iофыгъо макIэп зыфэгъэзэгъагъэр, ау ахэр сыдигъуи щытхъу хэлъэу ыгъэцэкIагъэх, ахэм адакIоу ишIэныгъэхэм ахигъэхъоныри лъигъэкIотагъ — 1994-рэ илъэсым Пшызэ къэралыгъо университетыр къыухыжьи, юрист сэнэхьатыр зэригъэгъотыгъ. 1997-рэ илъэсым иIоныгъо мазэ къыщыублагъэу бзэджэшIэным пэуцужьыгъэнымкIэ Адыгэ республикэ фондым ичIыпIэ къутамэу Теучежскэ (Адыгэкъалэ) дэтым ипэщагъ, нэужым (1999-м) амыгъэкощырэ мылъкур регистрацие шIыгъэнымкIэ юстицием и Адыгэ республикэ учреждение АдыгэкъалэкIэ ыкIи Теуцожь районымкIэ икъутамэ ипащэу агъэнафи 2002-рэ илъэсым имэкъуогъу мазэ нэс Iоф ышIагъ. А илъэсым къыщыублагъэу Тембот Адыгэкъалэ иадминистрацие ипащэ игуадзэу, ащ иапэрэ гуадзэу, ищытхъу цIыфхэм аIоу 2008-м нэс лэжьагъэ. Ащ ыуж ар ветеринарнэ ыкIи фитосанитарнэ лъыплъэнымкIэ Адыгэ межрайон отделым икъэралыгъо инспекторэу щытыгъ. Аужырэ IофшIэпIэ чIыпIэу иIагъэр Адыгэкъэлэ администрацием мылъку ыкIи чIыгу зэфыщытыкIэхэмкIэ и ГъэIорышIапI ары. Ащ ипащэ игуадзэу пенсием окIофэ, 2014-рэ илъэсым нэс, Iоф ышIагъ.\nМыгу зэшъхьэгъусэхэу Темботрэ Розэрэ унэгъо дахэ зэдашIагъ, къуитIу зэдапIугъ, апшъэрэ гъэсэныгъэ арагъэгъотыгъ. Тимур Краснодар щэлажьэ, ООО-у «Югстройтехноресурсым» иинженер шъхьаI. Артур ООО-у «Логистический центр Адыгея 1» зыфаIорэм иэлектрик шъхьаI. Нэнэжъ-тэтэжъхэр якъорэлъфхэм пIуныгъэ тэрэз ягъэгъотыгъэным пылъых.\nКъэлэ исполкомым ипащэ игуадзэу Тембот загъэнафэм, пэщэ IофшIэным хэшIыкI фыриIэу, IэпэIэсэныгъэ гъэнэфагъэ IэкIэлъ хъугъэу щытыгъ. Апэрэ мафэхэм къащегъэжьагъэу ипшъэрылъхэр чанэу зэшIуихыхэу ыублагъ, цIыфэу рихьылIэнэу хъугъэхэм шIукIэ игугъу ашIыщтыгъ. Производствэм епхыгъэ Iофыгъохэм язэшIохынкIэ Тембот пытагъэ сыдигъуи къызхигъафэщтыгъ, шIошъхъуныгъэ зыфыриIэмкIэ исполкомым хэтхэм изакъоу апэуцуни ылъэкIыщтыгъ.\nАдыгэ Республикэм инахьыжъхэм я Совет пшъэрылъ къысфишIыгъэу КIэрэщэ Тембот июбилей ехъулIэу республикэ гъэзетым пае тхыгъэ згъэхьазырынэу щытыгъ. Джащыгъум нафэ къысфэхъугъ тхэкIо цIэрыIом лъытэныгъэу фашIырэм ишыхьатэу шъэожъыеу унагъохэм къарыхъохэрэм ащ ыцIэ е игеройхэм ацIэхэр афаусэу зэрэщытыгъэр. Сэри сегупшысагъ: тэ ти Темботи ыцIэ тхакIом епхыгъэн шъуIуа?\nКъызэрэчIэкIыгъэмкIэ, Мыгу Рэмэзанэрэ Гощнагъорэ яунагъо шъэожъые къызехъом, яIахьыл благъэу гушIуакIо къафэкIогъагъэм зэшъхьэгъусэхэм игъо афилъэгъугъагъ КIэрэщэ Тембот цIыфхэм лъытэныгъэу фашIырэм епхыгъэу ащ ыцIэ сабыим фаусынэу. Арэущтэуи хъугъэ.\nТембот сэ зысшIэрэр бэшIагъэ, производственнэ ыкIи общественнэ IофшIэнхэм зэпэблагъэ ташIыгъ. Сырэгушхо ныбджэгъу зэфыщытыкIэу тазы-\nфагу илъым ыкIи иунагъуи, ежь ышъхьэкIи сафэлъаIо псауныгъэ пытэ яIэу, ялъфыгъэхэм яхъяр алъэгъоу, шIоу щыIэр къадэхъоу бэрэ зэдэпсэунхэу.\nМы лъэхъаным Тембот пенсием щыIэми, цIыфхэм ишIуагъэ аригъэкIыныр зишэныр зыпари ымышIэу щысэп. Ар Адыгэкъалэ иобщественнэ Совет ипащ.\nАдыгэкъалэ хэхъоныгъэ ышIыным, ар нахь гуIэтыпIэ хъуным зиIахьышIу хэзылъхьагъэхэм Тембот ащыщ. Джыри цIыфхэм афэлэжьэн амал бэрэ ыгъотынэу сыфэлъаIо.\nАдыгэ Республикэм инахьыжъхэм я Совет хэт, Адыгэкъалэ ицIыф гъэшIуагъ.\nПредыдущая Гъэтхапэм июбилярхэр\nСледущая АдыгеимкIэ илъэсым изэфэхьысыжьхэр


ЛIыхъужъныгъэм зыкIыныгъэр егъэпытэ | Адыгэ Макъ\nАдыгэ Республикэм икъэралыгъо Iофтхьабзэу лъэпкъ зэфыщытыкIэхэр гъэпытэгъэнхэм, патриотическэ пIуныгъэм афэгъэхьыгъэу 2014 — 2020-рэ илъэсхэм ателъытагъэм къыхиубытэу Урысыем и ДОСААФ икъутамэу Адыгеим щыIэр Iо-фым кIэщакIо фэхъугъэхэм ащыщ.\nХэгъэгум иухъумакIо и Мафэ, Адыгеим фашист техакIохэр зыщызэхакъутагъэхэр ыкIи хэкур шъхьафит зашIыжьыгъэр илъэс 76-рэ, Советскэ Союзым идзэхэр Афганистан къызыращыжьыгъэхэр илъэс 30 зэрэхъугъэхэм афэгъэхьыгъэу машинэхэмкIэ зекIо зэхащагъ. Мыекъуапэ икIынхэшъ, Афыпсыпэ нэсынхэм фэшI пчэдыжьым зэхахьэр Правительствэр зычIэт унэм ыпашъхьэ щаублагъ.\nАдыгэ Республикэм и ЛIышъхьэу КъумпIыл Мурат зэхахьэм хэлажьэхэрэм къафэгушIуагъ, АдыгеимкIэ мэхьэнэ ин зиIэ хъугъэ-шIагъэу хэкур шъхьафит зашIыжьыгъэм и Мафэ зэрэхэдгъэунэфыкIырэм мэхьэнэ ин ритыгъ.\n— Тятэхэм, тятэжъхэм лIыхъужъныгъэу зэрахьагъэм, хэгъэгум итарихъ лъытэныгъэу афэтшIырэм тызэфещэ, нахь лъэш ташIы. Арышъ, тишъхьафитныгъэ фэзаохэзэ лIыхъужъныгъэ зезыхьагъэхэр тщыгъупшэщтхэп, тиветеранхэм яфэIо-фашIэхэр дгъэцэкIэщтых, шIэжьым зыкъедгъэIэтыщт, — къыIуагъ КъумпIыл Мурат. — ТекIоныгъэм и Мафэ къэзыгъэблэгъагъэхэм лъытэныгъэ ин афэтшIыныр типшъэрылъ лъапI.\nРеспубликэм и Парламент и Тхьаматэу Владимир Нарожнэр, Адыгеим иветеранхэм я Совет итхьаматэу Къуаджэ Аслъан зэхахьэм къыщыгущыIагъэх. Правительствэм, Парламентым, Мыекъуапэ иадминистрацие яхэбзэ къулыкъушIэхэр, общественнэ движениехэм ялIыкIохэр, нэмыкIхэри зэIукIэгъум хэлэжьагъэх.\nУIэшыгъэ КIуачIэхэм яветеранхэу, генерал шъуашэхэр зыщыгъхэ Юрий Щепиныр, Александр Дорофеевыр, Урысыем и ДОСААФ икъутамэу Адыгеим щыIэм ипащэу Барцо Тимур, фэшъхьафхэри зэхахьэм хэлажьэхэрэм, анахьэу кIэлэеджакIохэу патриотическэ клубым хэтхэм гущыIэгъу афэхъугъэх.\nМашинэхэм Урысыем, Адыгеим, ДОСААФ-м ябыракъхэр ахэшIагъэхэу нэбгырабэ гъогу техьагъ. Пэнэжьыкъуае, Адыгэкъалэ, Щынджые, Тэхъутэмыкъуае адахьэхи, Афыпсыпэ нэсыгъэх.\nТи ЛIышъхьэу КъумпIыл Мурат къэгъэгъэ блэрэу аритыгъэр Хэгъэгу зэошхом лIыхъужъэу щыфэхыгъэхэм ясаугъэтэу Афыпсыпэ дэтым кIэлъыралъхьагъ.\n— Республикэм ирайонхэм цIыфыбэ къащытпэгъокIыгъ, нэбгырэ мини 2-м нахьыбэ Iофтхьабзэм хэлэжьагъ, — къытиIуагъ Барцо Тимур. — Тизэхахьэхэм Краснодар краим иветеранхэм я Совет хэтхэри къядгъэблэгъагъэх. Лъэпкъхэм языкIыныгъэ гъэпытэгъэнымкIэ, шIэжьым зыкъегъэIэтыгъэнымкIэ Iофтхьабзэм мэхьэнэ ин иIэу сэлъытэ.


Адыгэ Хэку Таймс: Краснодар къуапэм и «Адыгэ Хасэ» и Тхьаматэу Сэхъутэр хьапсым къычIэкIыжьыгъ\nКраснодар къуапэм и «Адыгэ Хасэ» и Тхьаматэу Сэхъутэ Аскэр хьапсэу зычIагъэтIысхьэгъагъэм къычIэкIыжьыгъ.\nАр къэзыушыхьатырэр мэфэ заулэ шIагъэу Facebook-ым зикIодыкIыгъэр,тыгъуасэ, Мэзаим и 22-м, иапэрэу къихьажьыгъ. Ителефони къызэIукIыжьыгъ, удэгущыIэн олъекIы. Шъугу къэтэгъэкIыжьы, Сэхъутэм иIоф аущтэу ошIэ-дэмышIэу зэпыугъэ зыщихъугъэр мы мазэм и 14-р ары.\nАпэрэ гущыIэхэу и Facebook нэкIубгъо Сэхъутэм къыригъэхьагъэмкIэ къыфэгумэкIыгъэ пстэуми шъопсэу ареIо. «Сэгугъэ, - къыщыхегъэщы ащ итхыгъэ, - хэукъоныгъэу къысашIылIагъэр суд шъхьаIэу Краснодар къуапэм щылажьэрэм ыгъэунэфынэуи, ыгъэтэрэзыжьынэуи. Ау ар охъуфэ, къысэхъулIагъэм зи къесымыIуалIэмэ нахьышIукIэ сэгугъэ. Лъытэныгъэ къышъуфэзышIэу Сэхъутэ Аскэр».\nТапэкIэ Натпрессым къызэритхыгъагъэу, мэзаем и 14-м пчыхьэ кIасэ хъугъэу Сэхъутэм ипшъашъэ Краснодар дэт еджапIэм машынэмкIэ къырищыжьызэ, къэлэ гъунэм къэсыгъэу, полицием хэтмэ къыщагъэуцугъ. Мыхъо-мышIэ горэ къызхигъэфагъэ фэдэу аIуи, ар иушъхьагъэу адэдэм щаубытыгъ. Ятонэрэ мафэм аумыси, мэфи 8-м къакIоцI хьапсым чIагъэсыгъ.


ИлъэсыкIэ шIухьафтын | Адыгэ Макъ\nГухэлъ гъэнэфагъэ зиIэ къэралыгъо программэу «Къуаджэм зыпкъ итэу хэхъоныгъэхэр ышIынхэр» зыфиIорэм къыдыхэлъытагъэу Адыгеим икъоджэ псэупIэхэм Iоф ащызышIэрэ унэгъо ныбжьыкIэхэм ыкIи специалистхэм (зэкIэмкIи 7 мэхъух) атефэрэ псэупIэ сертификатхэр Адыгэ Республикэм и Премьер-министрэу Александр Наролиным аритыжьыгъэх.\nСомэ миллиони 7,4-рэ хъурэ ахъщэ тедзэу къатIупщыгъэм ишIуагъэкIэ джы унэгъо ныбжьыкIэхэм ыкIи специалистхэм псэупIэ ашIын е ащэфын амал яIэ хъугъэ. Ахэм гъэсэныгъэмкIэ, псауныгъэр къэухъумэгъэнымкIэ къулыкъухэм Iоф ащашIэ. Ахъщэу къаратыгъэр унагъом ис пчъагъэм елъытыгъ. ГушIогъо зэхахьэм хэлэжьагъэх ыкIи къэзэрэугъоигъэхэм къафэгушIуагъэх министрэхэу Мэрэтыкъо Рустем, Мырзэ Джанбэч, Владимир Свеженец.\nАР-м и Правительствэ и Тхьаматэ Iофтхьабзэм пэублэ псалъэ къыщишIызэ, Адыгеим и ЛIышъхьэу КъумпIыл Мурат ыцIэкIэ къэралыгъо программэм хэлэжьагъэхэ ыкIи сертификатхэр къызэратыжьхэрэм игуапэу къафэгушIуагъ. Программэм Iоф зишIэрэ 2014-рэ илъэсым къыщыублагъэу 2018-рэ илъэсым нэс республикэм испециалист ыкIи унэгъо ныбжьыкIэ 80-мэ псэупIэ амалэу яIэхэр нахьышIу ашIынхэ зэралъэкIыгъэр пащэм игуапэу къыхигъэщыгъ. ШIуагъэ къэзытырэ мыщ фэдэ программэхэм Адыгеир чанэу зэрахэлажьэрэм къыкIигъэтхъыгъ.\n— Илъэсэу тызхэтым специалист ыкIи унэгъо ныбжьыкIи 10-мэ мыщ фэдэ IэпыIэгъу ядгъэгъотыгъ, ащ сомэ миллиони 10,2-м ехъу пэIудгъэхьагъ. Республикэм ипащэ Iофышхоу ышIагъэм ишIуагъэкIэ, непэрэ зэхахьэм къекIолIагъэхэм ахъщэ тедзэу сомэ миллиони 7,4-м ехъу атедгощагъ, джы ахэм ягухэлъхэр агъэцэкIэнхэ алъэкIыщт. А IофшIэныр тапэкIи лъыдгъэкIотэщт, — къыIуагъ Александр Наролиным. — Мы аужырэ илъэсхэр пштэхэмэ, къуаджэм дэсхэм щыIэкIэ-псэукIэ амалэу яIэхэр нахьышIу шIыгъэнхэм фытегъэпсыхьагъэу зэшIотхыгъэр макIэп. Гурыт еджапIэхэр, кIэлэцIыкIу IыгъыпIэхэр, фельдшер-мамыку IэзапIэхэр, спорт псэуалъэхэр, гъогухэр тэшIых ыкIи тэгъэцэкIэжьых. Ащ дакIоу, непэрэ зэхахьэм къекIолIэгъэ ныбжьыкIэхэм бэкIэ тащэгугъы, сыда пIомэ тинеущырэ мафэ ахэр ары лъызыгъэкIотэщтыр. Унагъохэм къарыхъухьэхэрэ сабыйхэм япчъагъэ хэхъоным мэхьанэ-шхо иI. Непэ тищыкIагъэх зисэнэхьат хэшIыкIышхо фызиIэ специалистхэу тикъуаджэхэм Iоф ащызышIэщтхэр, ахэм шъо зэу шъуащыщ.\nГушIогъо зэхахьэм хэлэжьэгъэ ныбжьыкIэхэр АР-м и ЛIышъхьэ, профильнэ министерствэхэм афэрэзагъэх. Програмэм ишIуагъэкIэ гухэлъэу яIэхэр щыIэныгъэм щыпхыращынхэ амал яIэ зэрэхъугъэр, IэпыIэгъоу къаратыгъэр илъэсыкIэ шIухьафтын шъыпкъэ зэрафэхъугъэр къаIуагъ.


21 | In Your Language\nHome » Adyghe » 27 Revelation » 21\nposted by derDaniel on Tue, 11/23/2010 - 11:38\nЕтІанэ ошъуакІэри чІылъакІэри слъэгъугъэх, сыда пІомэ, апэрэ уашъори апэрэ чІылъэри щыІэжьыгъэхэп, хыри щыІэжьыгъэп. 2Ащ нэужым къэлэшхо лъапІэу ЕрусалимыкІэр, Тхьэм ыдэжь къикІэу, уашъом къехэу слъэгъугъэ. Шъхьэгъусэу хъущт пшъашъэм кІалэм зызэрэфигъэкІэрэкІагъэм фэдэу, зигъэхьазырыгъэу щытыгъ. 3ТІысыпІэ лъапІэм къиІукІэу мэкъэшхо горэ мырэущтэу къыІоу зэхэсхыгъ:\n–Мары Тхьэм ипсэупІэ цІыфмэ ахэт, ежьыри ахэсыщт. Ахэри ылъэпкъэу хъущтых. Ежь Тхьэри ахэмэ ягъусэщт, я Тхьэуи щытыщт. 4Ахэмэ анэхэм нэпс пстэури акІилъэкІыкІыжьыщт. ЛІэныгъэри щыІэжьыщтэп, шъыгъонри, гъынри, узри щыІэжьыщтхэп, сыда пІомэ ыпэрэ Іофхэр щыІэжьхэп.\n5ЕтІанэ тІысыпІэ лъапІэм тесым къыІуагъ:\n–Мары, Іоф пстэури кІэу сэшІыжьых.\n–Мыхэр тхых,– къыпигъэхъожьыгъ етІанэ, –сыда пІомэ мыхэр узщыгугъышъун гущыІэ шъыпкъэх.\n6–Іофыр ухыгъэ,– къысиІуагъ етІанэ. –Алфэрэ Омегэрэ, ублапІэри кІэухыри сэры. ПсыфалІэ лІэрэр щыІэныгъэ къэзытырэ псынэм ипс щыщ уасэ хэмылъэу езгъэшъощт. 7ТекІоныгъэр къэзыхьырэм мы пстэури ІэхьышІоу къылъысыщт. Сэ ежьым и Тхьэу сыщытыщт, ежьыри сэ скъоу щытыщт. 8Ау щынэ къэрабгъэхэм, шІошъхъуныгъэ зимыІэхэм, зызыгъэушІоигъэхэм, цІыф укІакІохэм, зинэ зышІэхэрэм, ушхъухьаныгъэм пылъхэм, тхьэ нэпцІ зыгъэлъапІэхэрэм, пцІыусхэм – ахэмэ яІахьэр машІорэ тхъомзашхъорэкІэ стырэ хыр ары. Ар ятІонэрэ лІэныгъэр ары.\n9Аужырэ къинышхуиблыр зэрыт Іэгубжъиблыр зыІыгъырэ мэлэІичиблымэ язырэр къакІуи къысиІуагъ:\n–Мо къакІуи, Шъынэм ишъхьагъусэу хъущт пшъашъэр озгъэлъэгъущт.\n10Тхьэм Ыпсэ ЛъапІэ къысфехыгъэу, мэлэІичым Іошъхьэ лъэгэшхо горэм сыдищэягъ. Тхьэм ыдэжь къикІэу, уашъом къехэу, къэлэшхо лъапІэу Ерусалим сигъэлъэгъугъэ. 11А къэлэшхом Тхьэм ищытхъушхо иІагъ. Кристаллым фэдэ къабзэу, яспис зыцІэ мыжъо лъапІэ фыжьым фэдэу лыдыщтыгъ. 12Къалэм дэпкъ лъэгэшхоу къэлэпчъэ пшІыкІутІу зыхэтыр иІагъ. Къэлапчъэхэм мэлэІич пшІыкІутІу аІутыгъэх. Къэлапчъэхэм Израил иунэгъо лъэпкъ пшІыкІутІумэ ацІэхэр атетхагъэхэу щытыгъэх. 13Тыгъэ къыкъокІыпІэмкІэ къэлэпчъищ, тыгъэ къохьапІэмкІи къэлэпчъищ, къыблэмкІи къэлэпчъищ, темырымкІи къэлэпчъищ хэтыгъэх. 14А къалэм идэпкъ лъэпсэ пшІыкІутІу иІагъ. А лъапсэхэм Шъынэм иапостол пшІыкІутІумэ ацІэхэр атетхагъэхэу щытыгъэх.\n15МэлэІичэу къыздэгущыІагъэм къалэр, къалэм икъэлапчъэхэр, идэпкъ ышынхэм пае, дышъэм хэшІыкІыгъэ бэщ шапхъэ ыІыгъыгъ. 16Къалэм икІыхьагъи ишъомбгъуагъи зэфэдизэу щытыгъ. МэлэІичым ибэщкІэ къалэр ышыгъ. Къалэм икІыхьагъэ стадие* минпшІыкІутІум\n21:16 стадие – метер 192-рэ мэхъу.\nфэдизэу щытыгъ. Ишъомбгъуагъи илъэгагъи ащ фэдизэу щытыгъ. 17МэлэІичым дэпкъыри ышыгъ. ЦІыфмэ зэрашырэм фэдэу, мэлэІичым зешым, дэпкъым ишъомбгъуагъэ Іэнтэгъуишъэрэ тІокІитІурэ плІырэ хъугъэ. 18Дэпкъыри яспис мыжъо лъэпІэ фыжьым хэшІыкІыгъагъ. Къалэри апчым икъэбзагъэ фэдэ къэбзагъэ зиІэ дышъэм хэшІыкІыгъагъ. 19Къалэм идэпкъ лъапсэхэри зэфэшъхьаф мыжъо лъапІэхэмкІэ агъэкІэрэкІагъэхэу щытыгъэх. Апэрэ лъапсэр яспис зыцІэ мыжъо лъэпІэ фыжьым хэшІыкІыгъ; ятІонэрэри сапфир мыжъо шхъуантІэм хэшІыкІыгъ; ящэнэрэри халкидон мыжъо къолэным хэшІыкІыгъ; яплІэнэрэри смарагд мыжъо уцышъуабзэм хэшІыкІыгъ; 20ятфэнэрэри сардоникс мыжъо къолэн лыдым хэшІыкІыгъ; яхэнэрэри сердолик мыжъо плъыжь хьаплъым* хэшІыкІыгъ; яблэнэрэри хризолиф мыжъо гъожьым хэшІыкІыгъ; яенэрэри вирил мыжъо уцышъуабзэм хэшІыкІыгъ; ябгъонэрэри топаз мыжъо гъожьыбзэм хэшІыкІыгъ; япшІэнэрэри хрисопрас мыжъо уцышъом хэшІыкІыгъ; япшІыкІузэнэрэри гиацинт мыжъо шхъонтІашъом хэшІыкІыгъ; япшІыкІутІонэрэри аметист мыжъо плъыжь чІапцІэм хэшІыкІыгъ. 21Къэлэпчъэ пшІыкІутІур налмэс-налкъут пшІыкІутІоу щытыгъэх, къэлапчъэ пэпчъ зы налмэс-налкъутэм хэшІыкІыгъ. Къалэм иурам дышъэ къабзэм хэшІыкІыгъ, апч узыпхырыплъырэм фэдэу.\n22А къэлэ лъапІэм Тхьэм зыщелъэІун унэшхо горэ щыслъэгъугъэп, сыда пІомэ лъэкІыныгъэшхор зэкІэ зиІэ Зиусхьанэу Тхьэмрэ Шъынэмрэ а къалэм зэрэщыІэхэм пае, а къалэм Тхьэм узыщелъэІун унэшхо горэ ищыкІагъэу щытыгъэп. 23А къалэр агъэнэфынэу тыгъэри мазэри ищыкІагъэхэп, сыда пІомэ Тхьэм ищытхъушхо а къалэр егъэнэфы, Шъынэри а къалэм нэфынэ фэхъу. 24Лъэпкъхэри ащ инэфынэ щызекІощтых. Дунаем ипачъыхьэхэми ящытхъушхо а къалэм къыдахьыщт. 25Мафэрэ ащ икъэлапчъэхэр агъэпытэщтхэп, сыда пІомэ ащ чэщ щыхъущтэп. 26Лъэпкъхэм ящытхъушхорэ ялъытэныгъэшхорэ а къалэм къыдахьыщт. 27Къэбзэныгъэ зимыІэр а къалэм дэхьащтэп. ЕмыкІу зышІэрэри пцІыусыри зи дэхьащтэп. ЗыцІэхэр Шъынэм итхылъ итхэу, мыкІодыжьын щыІэныгъэ зыгъотыщтхэм анэмыкІэу, цІыф зи а къалэм дэхьащтэп.\n21:20 хьаплъы – къахьуашъор ары.\n‹ 20 up 22 ›


УПСАУНЭУ УФАЕМЭ | Адыгэ Макъ\nГумкIи, лъымкIи федэ\nАщ фэдэ уасэ реты народнэ медицинэм бысымгуащэхэм шхыныгъо зэфэшъхьафхэр зыхашIыкIырэ баклажаным. А хэтэрыкIым шъоу иIэм къыхэкIыкIэ «синенькэкIэ» цIыфхэр ащ еджэх.\nБаклажаным игъо хъугъэмэ къызэрэпшIэщтыр ышъо зызэрэзэблихъурэр ары. Зигъо хъугъэ хэтэрыкIыр къыпымычэу уахътэ зытешIэкIэ, ар нахь фыжьы хъужьэу регъажьэ. Къызыуугъоирэм ыуж «синенькэхэр» мэфи 10-м нахьыбэрэ щыбгъэлъхэ хъущтэп. ЧIыпIэу зыщыпIыгъыщтхэри мэзэхэн фае, нэфынэм ахэр хэлъхэмэ, щэнаут веществоу «соланин» зыфаIорэр ащ хэхъонэу регъажьэ. Ащ псауныгъэм зэрар рихын ылъэкIыщт.\nНароднэ медицинэм зэригъэунэфыгъэмкIэ, мы хэтэрыкI лъэпкъыр бгъэфедэнкIэ дэгъу атеросклерозым зыщыуухъумэнымкIэ, ащ лъыр егъэкъабзэ, гуузым епхыгъэу цIыфыр мэпщымэ, шъоущыгъу уз е подагрэ иIэмэ, ишIуагъэ къэкIо, кIэтIыим дэгъоу Iоф регъашIэ. Мыр пщэрыщэ хъухэрэм нахьыбэрэ агъэфедэн фаеу елъытэ народнэ медицинэм. «Нарушение обмена веществ» зыфаIорэм зыщыухъумэгъэнымкIи мы хэтэрыкIыр IэпыIэгъушIоу щыт.\nШЪУФЭСАКЪ! ЩЫНАГЪО! Нэгъум е кIэтIыим егъэ уз (язвэ) иIэмэ, баклажаным уфэсакъын фае, ащ хэшIыкIыгъэ гъомылапхъэхэр бэрэ умыгъэфедэхэмэ нахьышIу.\nМы хэтэрыкI лъэпкъыр бгъэфедэ хъущтэп лъым шъоущыгъоу хэлъыр макIэмэ, гемоглобиныр шапхъэм шIокIэу агъэунэфыгъэмэ, ныбачъэ бэрэ охъумэ.\nIэзэкIэ амалэу иIэхэр\nКъупшъхьэ зэрытыпIэхэм плъырстыр уз яIэмэ, псы литрэныкъом щайджэмышхым из содэ хэбгъэткIухьанышъ, узырэ чIыпIэм щыпфэщт. Ащ ыкIыIу теплъхьащт зэтеупкIыгъэ баклажан тхьакIыгъэу, гъушъыжьыгъэу нэужым пахъэкIэ гъэушъэбыжьыгъэр («распаренный» зыфаIорэр). Ахэр зэпшIэгъэ чIыпIэм цы шъэбэ пшъэдэлъыр къепщэкIынышъ, сыхьати 3-рэ тебгъэлъыщт. Уахътэр зикIыкIэ баклажаныр тепхыжьынышъ, псы чъыIэтагъэкIэ а зэрытыпIэр птхьакIыжьыщт ыкIи тыгъэгъэзэ дэгъэ тIэкIу ащ щыпфэщт.\nМыщ фэдэ IэзакIэм узыр хигъэжъукIыщтэу еIо народнэ медицинэм.\nАтеросклерозыр, жъэжъые етагъэр (нефритыр)\nЗыцIэ къетIогъэ узхэм агъэгумэкIыхэрэм баклажаным хэшIыкIыгъэ гъомылапхъэхэр нахьыбэрэ агъэфедэнхэ фаеу къыхегъэщы народнэ медицинэм.\nБаклажаным къыкIэфыгъэкIэ псыри IэпыIэгъушIу хъущт. Мафэ къэс тIогъогогъо ащ фэдэ псы стэчаным ызыплIанэ уешъомэ, лъыр еукъэбзы, егъэкIэжьы, ар зэрыкIорэ лъынтфэхэр нахь егъэушъэбых. Лъы къабзэр зэрыкIорэ лъынтфэхэм абгъухэр Iужъу, пытэ зыхъухэкIэ ары диагнозэу «атеросклерозыр» загъэуцурэр.\nЛъыр мэкIэныр (малокровиер)\nМы хэтэрыкIым лъыр нахьыбэ ышIэу, ыгъэбаеу еIо народнэ медицинэм. Медицинэм пылъ шIэныгъэлэжьхэм зэрагъэунэфыгъэмкIэ, баклажаным гъуаплъэ (медь) бэу хэлъ. Ары лъым хэзыгъахъорэр, нахьыбэ зышIырэр. Ащ пае мы узыр зиIэхэм мафэ къэс зы баклажан ашхымэ, ишIуагъэ къэкIощт.\nЦэ лъапсэхэр мэузыхэмэ (пародонтоз уиIэмэ), цэхэр гъожьышъохэмэ\nАхэмкIи мы хэтэрыкIыр IэпыIэгъушIу хъун ылъэкIыщт. Народнэ медицинэм къызэриIорэмкIэ, ащ пае баклажаныр бгъэстыщт яжьэ ар мэхъуфэ. Нэужым а яжьэмкIэ мафэм тIогъогогъо пцэхэр плъэкIыхэзэ пшIыщт (IэхъуамбэхэмкIэ).\nБаклажаныр ыкIышъо зэрэтелъэу бгъэжъэнышъ, бгъэушъэбыщт. Нэужым ар (бгъэушъэбыгъэр) зэрэхъугъэм фэдиз щыгъу хэптэкъощт ыкIи дэгъоу ахэр зэхэбгъэкIухьащтых. IэхъуамбэхэмкIэ ащ ухэIабэмэ, цэлхэм ащыпфэмэ, цэхэри плъэкIыхэзэ пшIыщт.


Галактика Кельвина • Просмотр темы - Хейли Оррантия (Hayley Orrantia)\nТекущее время: 22 окт 2018, 09:07\nХейли Оррантия (Hayley Orrantia)\nЗаголовок сообщения: Хейли Оррантия (Hayley Orrantia)\nОткуда: BY 4659\nЧтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.\nСара Хейли Оррантия (Sarah Hayley Orrantia; родилась: 21 февраля 1994 года; Гранд-Прейри, Техас , США ) - американская актриса, певица. Лучшие сериалы: "Голдберги". (рост: 1.69 м) (23 годa)\nЗаголовок сообщения: Re: Хейли Оррантия (Hayley Orrantia)\nДобавлено: 19 дек 2016, 11:04\nДобавлено: 16 июн 2017, 15:17\nДобавлено: 12 янв 2018, 00:12


Хъопсэрыкъо Мурат: «ЦIыфхэм ягумэкIыгъохэр зэхэфыгъэнхэм тынаIэ тет» | Адыгэ Макъ\nХъопсэрыкъо Мурат: «ЦIыфхэм ягумэкIыгъохэр зэхэфыгъэнхэм тынаIэ тет»\nУрысые Федерацием и Федеральнэ ЗэIукIэ ФедерациемкIэ и Совет хэт Хъопсэрыкъо Мурат мы мафэхэм гущыIэгъу тыфэхъугъ, пшъэрылъэу зыфигъэуцужьхэрэм, ахэр зэригъэцакIэхэрэм ягугъу къышIыгъ.\n— ФедерациемкIэ Советым Iоф щыпшIэнэу узыхахьэм сыд фэдэ пшъэрылъха зыфэбгъэуцужьыгъагъэхэр? Ахэр непэ зэхъокIыгъэха?\n— 2012-рэ илъэсым мыщ Iоф щысшIэнэу сызыхахьэм пшъэрылъэу сиIагъэр зы ыкIи ар зэхъокIыгъэп. Адыгэ Республикэм щыпсэухэрэ цIыфхэм ящыIэкIэ-псэукIэ, шъолъырым исоциальнэ-экономикэ зытет нахьышIум ылъэныкъокIэ зэхъокIыгъэным амалэу сиIэр есхьылIэныр ары. Адыгеим сыкъыщымыхъугъэу, сыщымыщми, республикэм гуфэбэныгъэшхо фысиI, мыщ щыпсэухэрэм лъытэныгъэ афэсэшIы. СиIофшIэн уахътэ сэухыфэкIэ федеральнэ ыкIи республикэ пащэхэм пшъэрылъэу къысфагъэуцугъэр зэрифэшъуашэу зэрэзгъэцэкIэщтым сыпылъыщт.\n— Шъолъыр пащэм зэпхыныгъэ пытэ дыуимыIэу пшъэрылъхэр бгъэцэкIэнхэр къиныщт.\n— Адыгеим экономикэм, социальнэ лъэныкъохэмкIэ зэхъокIыныгъэшIухэр щыхъунхэр зэлъытыгъэр республикэм ипащэ икомандэ хэтхэм зэпхыныгъэ яIэу Iоф зэрэзэдашIэрэр ары. Ащ сызэрэхэтым сырэгушхо. ЗэгурыIоныгъэ уимыIэу зэфэхьысыжь дэгъухэм уягупшысэн плъэкIыщтэп. Адыгеим илIыкIохэу Федеральнэ ЗэIукIэм хэтхэм зэгурыIоныгъэ тиIэу Iоф зэдэтэшIэ.\n— Адыгеим щыпсэухэрэм ягумэкIыгъохэр къызэрахьылIэхэрэ зэIукIэхэр бэрэ зэхэощэх. Сыд фэдэ лъэIуха анахьыбэу зыкъызэрэпфагъазэрэр?\n— Мы лъэныкъомкIэ республикэм Iофхэр зэрифэшъуашэу щызэтегъэпсыхьагъэх. Адыгеим щыпсэурэ цIыфым муниципальнэ, шъолъыр приемым зыхитхэн ылъэкIыщт. КъытэуалIэхэрэм ялъэIухэм, ягумэкIыгъохэм янахьыбэр зэхэтэфы. Аужырэ зэIукIэм сыкъытегущыIэ зыхъукIэ, нахьыбэрэ упчIэхэр къызкIэуцухэрэр цIыфхэм программэу, проектэу республикэм щагъэцакIэхэрэм зэращымыгъуазэхэр ары. Ащ къыхэкIэу партиеу «Единэ Россием» и Зэфэсэу щыIагъэм унашъо щытшIыгъ общественнэ приемнэхэм япхыгъэу цIыфхэм яфитыныгъэхэр къэухъумэгъэнхэм фытегъэпсыхьагъэхэ гупчэхэр гъэпсыгъэнхэр. Тикъэралыгъо щыпсэурэ нэбгырэ пэпчъ мыщ екIолIэн, игумэкIыгъо щызэхифын ылъэкIыщт, IэпыIэгъуи щигъотыщт.\n— Программэу щыIэхэм афэгъэхьыгъэ къэбархэм цIыфхэр ащымыгъуазэхэу бэрэ къыхэкIы. Муниципальнэ е нэмыкI къулыкъухэм икъоу япшъэрылъхэр зэрамыгъэцакIэхэрэм ар епхыгъа?\n— Зыныбжь хэкIотагъэхэм, нэмыкIхэм икъоу къэбарыр зэрэзэхамыхырэм ар ыпкъ къекIы. КъулыкъушIэхэм яIофшIэн зэрагъэцакIэрэр мыщ зыкIи къыхахьэрэп.\n— ГумэкIыгъоу цIыфхэм къыуахьылIэрэр гъэцэкIагъэ хъуным иамалхэр зеохьэх.\n— Пшъэрылъэу сиIэм къыдыхэлъытагъэу къысахьылIэгъэ гумэкIыгъо пэпчъ зыщызгъэгъозэн фае. ЦIыфхэм а чIыпIэм гущыIэгъу сафэхъу е Iофыгъом идэгъэзыжьын фэгъэзагъэхэ къулыкъухэм пшъэрылъ гъэнэфагъэхэр афэсэшIых.\n— Лъэпкъ проектхэм ягъэцэкIэн мэхьанэшхо иI. Адыгеири ащ хэлажьэ. Сыд фэдэ проектхэмкIэ республикэм зэфэхьысыжь дэгъухэр ышIыгъэха?\n— Урысыем и Президент Лъэпкъ проектхэм ягъэцэкIэн фэгъэхьыгъэ унашъом кIэтхагъ. 2022-рэ илъэсым нэс проектхэм ягъэцэкIэн сомэ триллиони 7 фэдиз пэIуагъэхьащт. Пстэуми анахь шъхьаIэр проектхэм яшIуагъэкIэ субъект пэпчъ социальнэ-экономикэ хэхъоныгъэхэр зэришIыщтхэр ары.\nМы илъэсым Лъэпкъ проектхэм ягъэцэкIэн пэIуагъэхьанэу Адыгеим сомэ миллиарди 4 къыфатIупщыгъ. Мыщ КъумпIыл Мурат мэхьанэу ритырэр пстэуми зэхашIыкIын, къоджэ псэупIэхэм къащегъэжьагъэу муниципалитетхэм, къалэхэм пшъэдэкIыжьэу яIэр къагурыIон фае.\n— Мыщ дэжьым къоджэ-псэупIэхэм япащэхэм сыд фэдэ мэхьана яIэн ылъэкIыщтыр?\n— Муниципалитетхэм ямэхьанэ бгъэцIыкIу хъущтэп. Лъэпкъ проектхэм пстэури къызэлъаубытын фае. Республикэм проектхэр зэрифэшъуашэу щыгъэцэкIагъэхэ хъунхэм фэшI пшъэдэкIыжь зыхьыщтхэр агъэнэфагъэх. Адыгэ Республикэм и ЛIышъхьэу КъумпIыл Мурат мы лъэныкъом мэхьанэшхо реты. Непэ пшъэрылъ шъхьаIэу тиIэр къэралыгъом республикэр зэрифэшъуашэу къыщыдгъэлъэгъоныр ары. Адыгеим щыпсэухэрэм мы зэхъокIыныгъэхэр зэхашIэныр ары мэхьанэшхо зиIэр.\n— Гъогухэм гъэцэкIэжьынхэр арашIылIэх, кIэлэцIыкIу IыгъыпIэхэр, гурыт еджапIэхэр, медицинэ учреждениехэр кIэу республикэм щашIых. О уишIошIкIэ, Лъэпкъ проектхэм ягъэцэкIэнкIэ Адыгеир нэмыкI шъолъырхэм къахэща?\n— Мы лъэныкъомкIэ Адыгеим гъэхъэгъэшIухэр зэриIэхэр тинэрылъэгъу. ТапэкIи мы IофшIэныр дгъэлъэшыщт, пшъэрылъхэр зэшIохыгъэнхэм тынаIэ тедгъэтыщт.\n— Адыгеим тапэкIи хэхъоныгъэхэр ышIынхэмкIэ сыд фэдэ амала IэкIэлъхэр?\n— Республикэр зыдэщыс чIыпIэр хъопсагъоу зэрэщытыр пстэуми анахь шъхьаI. Инвестициехэр нахьыбэ шIыгъэнхэмкIэ республикэм ипащэхэм IофшIэнышхо зэрагъэцакIэрэр непэ тинэрылъэгъу. Джащ фэдэу зекIоным зиушъомбгъуным, мэкъу-мэщым епхыгъэ инвестиционнэ проектхэм ягъэцэкIэн, бизнес цIыкIум ыкIи гурытым хэхъоныгъэ ашIыным шъолъырым мэхьанэшхо щыраты. Лъэпкъ ыкIи дин зэгурыIоныгъэ, политикэ зыпкъитыныгъэ республикэм зэрилъыр непэрэ хэхъоныгъэхэм алъапс.\n— Инвестициехэм алъэныкъокIэ Адыгеир хъопсагъоу олъыта?\n— Ары, сыда пIомэ республикэм иэкономикэ инвестициеу къыхалъхьэрэр нахьыбэ мэхъу, ащ дакIоу предприятиякIэхэр, IофшIэпIэ чIыпIэхэр къызэIутэхых, ыпэкIэ тылъэкIуатэ.


«Полярисым» щыIагъ — Адыгэ макъ\nУФ-м и Правительствэ ипащэу Михаил Мишустиныр тыгъуасэ зыдэщыIагъэхэм ащыщ сэнаущыгъэ зыхэлъ кIэлэцIыкIухэм апае агъэпсыгъэ шъолъыр Гупчэу «Полярис-Адыгея» зыфиIорэр.\nМыр 2019-рэ илъэсым УФ-м и Президентэу Владимир Путиныр кIэщакIо зыфэхъугъэ «стратегическэ инициативэхэм» къащыдэлъытагъэу къызэIуахыгъ. КъумпIыл Мурат къызэриIуагъэмкIэ, хьисапымкIэ республикэ еджапIэм иподразделениеу ар щыт, очнэ ыкIи пэIудзыгъэ шIыкIэм тетэу нэбгырэ 1600-рэ щеджэ.\nУФ-м и Правительствэ ипащэ Гупчэм Iоф щызышIэхэрэм гущыIэгъу афэхъугъ, наукэм, цифрэ шIыкIэхэм, нэмыкIхэм афэгъэхьыгъэ упчIэу кIэлэцIыкIухэм къыфагъэзагъэхэм джэуапхэр къаритыжьыгъэх. «Полярис-Адыгея» зыфиIорэ Гупчэм икIэлэеджакIохэм ащыщ хьисапышIхэм я Дунэе конгрессэу къалэу Санкт-Петербург щыкIощтым хэлэжьэнэу Михаил Мишустиным ригъэблэгъагъ. Джащ фэдэу «биохакинг» лабораториеу уз зэфэшъхьафхэр зыщызэрагъашIэхэрэм ипроект ипхырыщынкIэ IэпыIэгъу къафэхъунэу къыгъэгугъагъэх.\nУФ-м просвещениемкIэ иминистрэу Сергей Кравцовыри Iофтхьабзэм хэлэжьагъ. Лъэхъаным къыздихьыгъэ технологие зэфэшъхьафхэр къызщызIэкIэбгъэхьан плъэкIыщт кIэлэцIыкIу гупчэхэр, технопаркхэр, IT-клубхэр къэралыгъом ичIыпIэ зэфэшъхьафхэм къазэращызэIуахыхэрэр ащ къыхигъэщыгъ. Адыгеири ащ хэщагъэ зэрэхъущтым хэплъэщтхэу ары къызэриIуагъэр.\nМихаил Мишустиным учреждениер гъэсэныгъэ куу аригъэгъотыным зэрэфытегъэпсыхьагъэм къыкIигъэтхъыгъ.\n— Сэ сишIошIыкIэ, «Полярис-Адыгея» зыфиIорэ Гупчэр гъэсэныгъэм изэхэщэнкIэ щысэтехыпIэу щыт. Чемпионыбэ иI, ары пакIошъ, хьисапымкIэ олимпиадэу Кавказ щызэхащэгъагъэм текIоныгъэр къыщыдэзыхыгъи къычIэкIыгъ. Мы Iофым ащ фэдэ екIолIакIэ зэрэфышъуиIэм пае сызэрэшъуфэразэр къыхэзгъэщымэ сшIоигъу. КIэлэцIыкIоу хьисапыми, дизайными, мультфильмэхэми апылъхэу, олимпиадэхэми текIоныгъэ къащыдэзыхыхэрэр умыгъэшIэгъонхэ плъэкIыщтэп. Наукэм и Мафэ анахьэу ащ фэдэхэр гуапэ пщэхъух, — къыIуагъ Михаил Мишустиным.\n— Iоф зышIэмэ, федэ къэзыхьымэ зышIоигъохэм, обществэм шIуагъэ къыфихьыным фэхьазырхэм, тапэкIэ илъэсыбэрэ цIыфхэм къашъхьэпэщтыр къэзыугупшысыхэрэм сыдигъокIи тадеIэным тыфэхьазыр, — къыщыхигъэщыгъ мыщ дэжьым КъумпIыл Мурат.\nШъугу къэдгъэкIыжьын, «Полярис-Адыгея» зыфиIорэ Гупчэр Адыгэ къэралыгъо ыкIи Мыекъопэ къэралыгъо технологическэ университетхэм ахэхьэрэ псэуалъэхэр ары зыщагъэпсыгъэр. ПстэумкIи гъэсэныгъэм илъэныкъо зэфэшъхьафхэм ащылажьэхэу лабораторие 18 хэхьэ. Ащ нэмыкIэу хьисапымкIэ институтэу В.Стекловым ыцIэ зыхьырэмрэ Политехническэ музееу Москва дэтымрэ хьисапым изэгъэшIэн пае къызэдаугупшысыгъэ оборудование щагъэфедэ. Республикэм иеджапIэхэр къыкIухьанхэм фытегъэпсыхьагъэу лаборатории иI. БлэкIыгъэ илъэсым Гупчэм икIэлэеджэкIо нэбгыри 6-мэ научнэ-техническэ проектхэм я Урысые зэнэкъокъу текIоныгъэр къыщыдахыгъ. Джы ахэр гъэсэныгъэм и Гупчэу «Сириус» зыфиIорэм ипроектнэ программэкIэ еджэщтых.\nПстэумэ ауж Михаил Мишустиныр наукэм и МафэкIэ къафэгушIуагъ, гъэхъэгъэ инхэр ашIынхэу, проект гъэшIэгъонхэм кIэщакIо афэхъунхэу коллективыми, кIэлэеджакIохэми къафэлъэIуагъ.\nПредыдущая КIэлэегъэджэ пэрыт\nСледущая Мэкъумэщ хъызмэтым щылажьэхэрэм аIукIагъ


ХэбзэухъумакIохэр яIэпыIэгъухэу — Адыгэ макъ\nХы ШIуцIэ Iушъо шапсыгъэу, къызщыхъугъэ чIыпIэм щыпсэухэрэм яфитыныгъэхэм якъэухъумэнкIэ ахэм я Адыгэ Хасэ хэтхэм къотэгъу къафэхъугъэх Урысыем щызэлъашIэрэ хэбзэухъумакIохэм ащыщхэр. Мары джырэблагъэ Москва ыкIи Краснодар къарыкIыгъэхэу яхьэкIагъэх.\nИлъэсэу тызыхэтым ибэдзэогъу мазэ хы ШIуцIэ Iушъо шапсыгъэхэм адэжь къэкIогъагъ граждан обществэм изегъэушъомбгъун ыкIи цIыфхэм яфитыныгъэхэр къэухъумэгъэнхэм афэгъэзэгъэ Советэу УФ-м и Президент дэжь щызэхащагъэм хэтэу Александр Брод. Ар Краснодар краим бэрэ щэIэ, субъектым ипащэхэм, ежь иIофшIэгъухэм, общественностым аIокIэ.\nМызыгъэгум Шъачэ къыщыхъугъэу щыпсэухэрэм ящыIакIэ, яIофыгъохэм нэIуасэ зафишIыныр ары пшъэрылъ шъхьаIэу иIагъэр. Хасэм хэтхэр игъусэу ар поселкэу Шэхапэрэ къуаджэу ШэхэкIэйрэ ащыIагъ. Iофыгъо шъхьаIэу бэшIагъэу зэшIохыгъэн фэягъэхэм защигъэгъуазэзэ, Александр Брод лъэпкъым икультурэ, шэн-хабзэхэм, непэ ящыIакIэ, зыгъэгумэкIыхэрэм къакIэупчIагъ.\nПредпринимательствэм, мэкъумэщ хъызмэтым, чIыпIэм щыпсэухэрэр зэсэгъэхэ хъызмэтым язегъэушъомбгъун ары темэ шъхьаIэу яIагъэр. КъоешIыным пылъ Кобл унагъом адыгэ къуаер зэрэрахырэр къыригъэлъэгъугъ. Хъущт унагъом иунэе фабрикэу «Адам-чай» зыфиIорэм мы чIыпIэм къыщыкIырэ щаим итарихъ къыщыфаIотагъ, ащ икъэгъэкIын къыщыублагъэу игъэгъун нэсэу зэрэдэзекIохэрэр къырагъэлъэгъугъ, шъоным идэгъугъи ежь ышъхьэкIэ рагъэуплъэкIугъ.\nАлександр Брод Кавказ заом хэкIодагъэхэм апае агъэуцугъэ саугъэтым щыIагъ, ШэхэкIэй дэт еджапIэм кIогъагъэ, поселкэу Шэхапэ дэт Тюльпан чъыгым екIолIагъ. Нэужым Адыгэ Хасэм хэтхэм зэIукIэгъоу адыриIагъэм ылъэгъугъэр къыщызэфихьысыжьыгъ, Iофыгъохэм ащызэдытегущыIагъэх.\nДжащ фэдэу Хасэм хэтхэр хэбзэухъумэкIо купышхоу Шъачэ ыкIи ТIопсэ районым ащыIагъэми джырэблагъэ зэIукIэгъу дыряIагъ. Купым хэтыгъэх цIыфхэм яфитыныгъэхэр къэухъумэгъэнхэмкIэ Советэу УФ-м и Президент дэжь щызэхащагъэм хэтэу Андрей Бабушкиныр, ащ фэдэ Общественнэ советэу Краснодар краим игубернатор дэжь щызэхащагъэм итхьаматэу Андрей Зайцевыр ыкIи ащ хэтэу Ахыджэго Анзаур.\nХьакIэхэр къуаджэу Агуй-Шапсыгъэ инахьыжъхэм аIукIагъэх, лъэпкъ культурэм и Гупчэу ПсышIуапэ дэтым щыIагъэх, къуаджэу ШэхэкIае кIогъагъэх. Хы ШIуцIэ Iушъо шапсыгъэхэм ятарихъ, якультурэ, яшэн-хабзэхэм якъэгъэнэжьын, яныдэлъфыбзэ еджапIэхэм ащызэрагъэшIэн амал яIэным, чIыгу, мылъку зэфыщытыкIэхэм, псэупIэхэм язэтегъэпсыхьан, нэмыкIыбэхэм зэдатегущыIагъэх. ХэбзэухъумакIохэм ахэм япхыгъэ Iофыгъохэм ядэгъэзыжьын анаIэ тырагъэтынэу пшъэрылъ аштагъ.\nПредыдущая Адыгэ Республикэм и Къэралыгъо автоинспекцие къеты\nСледущая В Адыгее будущих механизаторов будут учить управлять на новой технике


ГъогурыкIоныр щынэгъончъэным фэшI — Адыгэ макъ\nРедактор 11.09.2020 11.09.2020 КЪЭБАРЫКlЭХЭР\n«ГъогурыкIоныр щынэгъончъэныр» зыфиIорэ федеральнэ программэу 2013 — 2020-рэ илъэсхэм ателъытагъэм къыдыхэлъытагъэу Урысые социальнэ-къэбарлъыгъэIэс Iофтхьабзэу «Навстречу безопасности» зыфиIорэр Адыгеим щырагъэжьагъ.\nАщ икIэщакIор Урысыем хэгъэгу кIоцI IофхэмкIэ и Министерствэ и Къэралыгъо автоинспекций ары. Социальнэ Iофтхьабзэм фэгъэхьыгъэ пресс-конференцие Iоныгъом и 10-м Адыгеим иминистрэхэм я Кабинет щыкIуагъ.\nАщ хэлэжьагъэх Адыгэ Республикэм и Премьер-министрэ IэнатIэ зыгъэцэкIэрэ Сапый Вячеслав, экспертнэ гупчэу «Движение безопасности» зыфиIорэм илIыкIоу Елена Беллис, АР-м хэгъэгу кIоцI IофхэмкIэ и Министерствэ гъогурыкIоныр щынэгъончъэнымкIэ Къэралыгъо автоинспекцием и ГъэIорышIапIэу Адыгеим щыIэм ипащэу, полицием иполковникэу Александр Курпас, республикэм псэолъэшIынымкIэ, транспортымкIэ, псэупIэ-коммунальнэ ыкIи гъогу хъызмэтымкIэ иминистрэу Валерий Картамышевыр, псауныгъэр къэухъумэгъэнымкIэ министрэу Мэрэтыкъо Рустем, «Адыгеяавтодорым» ипащэу Алексей Корешкиныр, къэбар жъугъэм иамалхэм ялIыкIохэр.\nСапый Вячеслав пэублэ псалъэ къышIызэ, Адыгеим и ЛIышъхьэу КъумпIыл Мурат ыцIэкIэ къэзэрэугъоигъэхэм шIуфэс къарихыгъ, тигъунэгъу шъолъырхэм мэхьанэ зиIэ Iофтхьабзэу ащыкIуагъэр джы Адыгеим къызэрэсыгъэр зэрягуапэр къыхигъэщыгъ. Ащ къызэриIуагъэмкIэ, гъогурыкIоныр щынэгъончъэу щытыным республикэм ипащэ лъэплъэ, хэбзэ къулыкъушIэхэм ар янэплъэгъу рагъэкIырэп ыкIи мы федеральнэ программэр зэрифэшъуашэу агъэцакIэ.\nМыекъопэ къэралыгъо технологическэ университетым ипроректорэу БрантI Мурат пресс-зэIукIэр зэрищагъ.\n— Шъолъыр зэфэшъхьафыбэ къызэпызычыгъэ социальнэ Iофтхьабзэр джы тэ къызэрэднэсыгъэр лъэшэу сигуапэ, — къыIуагъ ащ. — ГъогурыкIоным ишапхъэхэр ныбжьыкIэхэм арагъэшIэнхэмкIэ республикэм щыкIорэ Iофтхьэбзэ зэфэшъхьафхэм тиапшъэрэ еджапIэ чанэу ахэлажьэ.\nМэзи 8-м къыкIоцI Адыгеим игъогухэм къатехъухьэгъэ хъугъэ-шIагъэхэм къатегущыIагъ Александр Курпас. Ащ зэрэхигъэунэфыкIыгъэмкIэ, мы илъэсым тигъогухэм аварие 292-рэ къащыхъугъ, ахэм нэбгырэ 45-рэ ахэкIодагъ, 350-мэ шъобжхэр атещагъэхэ хъугъэ. Адрэ илъэсхэм ябгъапшэмэ, 2020-рэ илъэсым гъогу хъугъэ-шIагъэхэм япчъагъэ проценти 7,6-кIэ, хэкIуадэхэрэм япчъагъэ процент 27-кIэ, шъобж зытещагъэхэр проценти 10-кIэ нахь макIэ хъугъэ.\nКIэлэцIыкIухэр зыхэфэгъэ хъугъэ-шIагъэхэм япчъагъэ блэкIыгъэми, мы илъэсми зэфэдэх.\nГъогухэм къатехъухьэрэ хъугъэ-шIагъэхэр нахь макIэ шIыгъэнхэм, шапхъэхэр агъэцэкIэнхэм фытегъэпсыхьэгъэ Iофтхьэбзэ 600-м ехъу Адыгеим и Къэралыгъо автоинспекцие илъэс къэс зэхещэ.\nДжащ фэдэу, пресс-зэIукIэм къыщыгущыIагъэхэм къыхагъэщыгъ тигъогухэм язытет шэпхъэшIухэм зэрадиштэрэр, лъэпкъ проектэу «Щынэгъончъэ ыкIи шэпхъэшIухэм адиштэрэ автомобиль гъогухэр» зыфиIорэр шъолъырым чанэу зэрэщыпхыращырэр. 2024-рэ илъэсым ехъулIэу автоматикэ шIыкIэм тетэу Iоф зышIэрэ камерэ 99-м нахь мымакIэу республикэм щагъэуцущт. 2020-рэ илъэсым мы Iофым пэIуагъэхьанэу сомэ миллиони 146-рэ къатIупщыгъ, ащ ишIуагъэкIэ камерэ 52-рэ агъэуцущт.\nЭкспертнэ гупчэу «Движение безопасности» зыфиIорэм илIыкIоу Елена Беллис социальнэ проектым нахь благъэу нэIуасэ фишIыгъэх.\n— Мы Iофтхьабзэм ипшъэрылъ шъхьаIэр гъогурыкIоным хэлэжьэрэ пстэуми пшъэдэкIыжьэу ахьырэр зэхарагъэшIыкIыныр, шапхъэхэр шIокI имыIэу агъэцэкIэнэу зэрэщытыр агурагъэIоныр ары, — къыIуагъ ащ. — Мы федеральнэ программэр илъэси 6 хъугъэу пхырэтэщы, зэхэубытэгъэ IофшIэнэу тшIэрэр зыфытегъэпсыхьагъэр гъогу хъугъэ-шIагъэхэм ахэкIуадэхэрэм япчъагъэ нахь макIэ шIыгъэныр ары. Тхьамафэм къыкIоцI Адыгеим тыщэIэфэ, егъэджэн шIыкIэ амалхэу тIэкIэлъхэмкIэ гъэсэныгъэм иучреждениехэм ялIыкIохэм тадэгощэщт.\nКъэкIогъэ хьакIэхэм еджапIэхэр, социальнэ ыкIи медицинэ учреждениехэр къакIухьащтых, «щынэгъо купым» къыхиубытэхэрэм апае ИнтернетымкIэ Iудзыгъэ егъэджэнхэр афызэхащэщтых.\n«Навстречу безопасности» зыфиIорэ тамыгъэр зытетхэгъэ автомобилыр Мыекъуапэ игъогухэм джы ащытлъэгъущт.\nПредыдущая Анахь дэгъухэр къыхагъэщыгъэх\nСледущая Iофыгъуабэмэ атегущыIагъэх


«Зэкъошныгъэм» имафэхэр | Адыгэ Макъ\nМыекъопэ «Зэкъошныгъэм» илъэс ешIэгъум зыфегъэхьазыры. Мы мафэхэм ныбджэгъу зэIукIэгъухэр Крымскэ, Краснодар ащыриIагъэх.\nКомандэу «Сыбыр» зыфиIорэр 1:0-у «Зэкъошныгъэм» къытекIуагъ.\nКраснодар футболымкIэ иакадемие икомандэрэ «Зэкъошныгъэмрэ» Краснодар щызэIукIагъэх, тиешIакIохэр 4:0-у текIуагъэх.\n«Зэкъошныгъ»: Гиголаев (Ковалев, 46), Серов, Кравчук, Катаев (Юрченко, 65), Хьагъур (Кирьян, 46), Белов (Делэкъу, 46), Ахмедханов, Ещенко (Дыхъу, 46), Къонэ (Iащэ, 46), Крылов (Кадиимов, 46), Мамонов (Мартынович, 55).\nКъэлапчъэм Iэгуаор дэзыдзагъэхэр: Ахмедханов, Кадимов, Делэкъу, Iащэ.\n— Къэлапчъэм Iэгуаор бэрэ дэдзэгъэныр тиешIакIохэм япшъэрылъ шъхьаIэу щыт.\nАщ дакIоу, ухъумэн Iофыгъохэр дэгъоу агъэцэкIэнхэ фае, — къытиIуагъ «Зэкъошныгъэм» итренер шъхьаIэу, Адыгэ Республикэм изаслуженнэ тренерэу Ешыгоо Сэфэрбый. – ЗэкIэ ешIакIохэм яшъыпкъэу Iоф зыдашIэжьы, хэгъэгу зэнэкъокъум тыфэхьазырэу тыпэгъокIыщт.


Зыхьыщтыр язэрэгъашIэрэп — Адыгэ макъ\nБэрэ тызэжэгъэ ешIэгъухэр гъэшIэгъонэу кIуагъэх. ТекIоныгъэр къыдэзыхыщтыр язэрэмыгъашIэу зэIукIэгъу дахэмэ талъыплъагъ.\n«Ахмат» — «Шъачэ» — 0:1, «Динамо» — «Рубин» — 0:1, «Зенит» — «Арсенал» — 3:1, «Ростов» — «Локомотив» — 0:0, «Тамбов» — «Уфа» — 2:0, «Урал» — «Химки» — 3:1, ЦСКА — «Спартак» — 3:1, «Ротор» — «Краснодар» — ешIагъэхэп.\nЕшIэгъу шъхьаIэмэ ахэтлъытэщтыгъэр гъэнэфагъэ. ЦСКА — «Спартак». Апэрэ чIыпIэм «Спартак» зэрэщыIэр, ЦСКА-р медальхэм зэрафэбанэрэр къыдэтлъытэхэзэ, нахь лъэшыр къыхэгъэщыгъуае хъущтыгъэ.\n«Спартак» иешIакIоу Андрес Понсе я 11-рэ такъикъым ухъумакIохэм къадзыхьагъэу щытэу зигъэчэрэгъуи, ЦСКА-м икъэлапчъэ лъэшэу дэуагъ. КъэлэпчъэIутэу Игорь Акинфеевым Iэгуаом зылъидзыгъ, ау къыубытыщтыр хэгъэкIи, IапэхэмкIэ нэсынэу игъо ифагъэп. Пчъагъэр — 0:1.\nИешIакIэ хигъахъозэ, «Спартак» ыпэкIэ илъыщтыгъ. А уахътэм ЦСКА-р хэкIыпIэхэм алъыхъузэ, нахь шъуамбгъоу ешIэу зеублэм, зэIукIэгъум къырыкIощтыр нахь къэшIэгъуае хъугъэ. «Спартак» ятIонэрэ Iэгуаор къэлапчъэм дидзэн ылъэкIыщтэу тыгугъэзэ, Магнуссон ухъумакIохэм ябэныгъ, хъагъэм Iэгуаор дидзагъ — 1:1.\nЯ 45-рэ такъикъым ЦСКА-м шэпхъэ лъагэхэм адиштэрэ пычыгъо къыгъэлъэгъуагъ. Влашич лъэдакъэкIэ игъусэхэм ащыщ Iэгуаор рити, ежь ыпэкIэ илъыгъ. Тазыр ешIапIэм Влашич итэу Iэгуаор къызыратыжьым, шIыкIэшIу къыгъотыгъ. УхъумакIохэм къадзыхьагъэу щытыгъэми, Iэгуаом еуи, къэлапчъэм дидзагъ.\n«Спартак» итренер шъхьаIэу Тедеско ешIэгъум ия 2-рэ едзыгъо командэм зэхъокIыныгъэхэр фишIыгъэх. Кокоринымрэ Соболевымрэ ешIапIэм къыригъэхьагъэх, ау хъагъэм Iэгуаор дадзэнэу афэгъэхъугъэп. ЕшIэгъум иаужырэ такъикъхэм ЦСКА-р нахь чанэу къэлъэгъуагъ, Эдгуке пчъагъэм хигъэхъуагъ – 3:1.\nЗэIукIэгъум ешIэкIо анахь дэгъоу къыщыхахыгъ ЦСКА-м икъэлэпчъэIутэу Акинфеевыр.\nАдыгэхэм ятарихъ къалэу Шъачэ икомандэ иешIакIэ хегъахъо. Грознэм щыриIэгъэ зэIукIэгъур къинэу кIуагъэ. Я 24-рэ такъикъым Нобоа «Ахмат» икъэлапчъэ Iэгуаор дидзагъ. Чэчэным икомандэ зэIукIэгъум зэхъокIыныгъэ фишIынымкIэ уахътэ иIагъ шъхьае, «Шъачэ» ипытапIэхэм ашIокIын ылъэкIыгъэп.\n«Шъачэ» Урысыем щыщхэр, IэкIыб къэралхэм къарыкIыгъэхэр щешIэх. Адыгеим, Къэбэртэе- Бэлъкъарым, Къэрэщэе-Щэрджэсым ащапIугъэхэри командэм щешIэхэ тшIоигъу. Ащ фэшI чIыпIэ футболыр къэIэтыгъэн, ешIэкIо дэгъухэр гъэсэгъэнхэ фае.\n«Рубин» 1:0-у зэIукIэгъур «Динамэм» къышIуихьыгъ. Ащ ыпэкIэ «Динамэр» 1:0-у «Зенит» текIуагъ.\n«Урал» «Химки» 3:1-у къышIуихьыгъ. ЗэIукIэгъухэм гъэшIэгъонэу ахэтлъагъорэр макIэп.\nМазэкIэ узэкIэIэбэжьмэ, «Химки» ыкIи «Урал» Екатеринбург зыщызэIокIэхэм, «Химки» текIоныгъэр къыдихыгъагъ. Ащ къыхэкIэу «Урал» итренер шъхьаIэу Д. Парфеновыр иIэнатIэ IуагъэкIыгъ. ГъэшIэгъоныр, «Химки» итренер шъхьаIэу С. Юрани бэ темышIэу иIэнатIэ зэрэIуащыгъэр ары. Командэхэм ятренерхэм, ешIакIохэм зэхъокIыныгъэхэр афэхъугъэхэу зызэдешIэхэм, «Урал» 3:1-у къыхьыгъ. «Химки» итренер шъхьаIэ джыри иIэнатIэ IуагъэкIынымкIэ щынагъо щыI.\n«Зенит» 3:1-у «Арсенал» текIуагъ. Мостовоим, Дзюбэ ыкIи Ерохиным зырызэ «Арсенал» икъэлапчъэ Iэгуаор дадзагъ. «Ростов» ыкIи «Локомотив» текIоныгъэм фэбэнагъэх, ау къэлапчъэм бэрэ дэуагъэхэп.\n1. «Зенит» — 16\n2. «Шъачэ» — 15\n4. ЦСКА – 13\n5. «Рубин» — 11\n6. «Динамо» — 11\n7. «Ростов» — 11\n8. «Ахмат» — 10\n9. «Локомотив» — 9\n10. «Урал» — 9\n11. «Краснодар» — 8\n12. «Тамбов» — 7\n13. «Уфа» — 5\n14. «Арсенал» — 5\n15. «Химки» — 3\n16. «Ротор» — 2.\nЯ 8-рэ ешIэгъухэр Iоныгъом и 19-м аублэщтых.\nПредыдущая Mıyekuape günü kutlamaları nasıl yapılacak\nСледущая Ещенкэм кIэухым тегъэгушIо


Адыгеим и ЛIышъхьэу КъумпIыл Мурат: «Федеральнэ программэхэм амалэу къатыхэрэр къызфэдгъэфедэнхэм мэхьанэшхо иI» — Адыгэ макъ\nРедактор 10.07.2020 КЪЭБАРЫКlЭХЭР\nАР-м иминистрэхэм я Кабинет зичэзыу зэхэсыгъоу иIагъэм Iофыгъо шъхьаIэу къыщаIэтыгъэхэм ащыщ шъолъырым ихэбзэ къулыкъухэм ыкIи муниципалитетхэм апашъхьэ щыт пшъэрылъхэм ягъэцэкIэн зэрэзэхащэрэр. Iофтхьабзэм тхьамэтагъор щызэрихьагъ Адыгеим и ЛIышъхьэу КъумпIыл Мурат.\nРеспубликэм ипащэ пэублэ псалъэ къышIызэ УФ-м и Конституцие гъэтэрэзыжьынхэр фэшIыгъэнхэм зэфэхьысыжьэу фэхъугъэхэм кIэкIэу къащыуцугъ, ащ изэхэщэн хэлэжьэгъэ пстэуми афэрэзагъ. Мэкъэтыным цIыфыбэ зэрэхэлэжьагъэр, ар щынэгъончъэу зэрэрекIокIыгъэр анахь шъхьаIэу къыхигъэщыгъэх.\nБюджетыр ыкIи лъэпкъ проектхэр республикэм зэрэщагъэцакIэхэрэм иIофыгъо нэужым къэзэрэугъоигъэхэр тегущыIагъэх. АР-м и Премьер-министрэу Александр Наролиным къызэриIуагъэмкIэ, апэрэ илъэсныкъор пштэмэ, лъэпкъ проектхэмкIэ зэзэгъыныгъэхэр процент 90,2-кIэ гъэцэкIагъэхэ хъугъэ.\nКъэгъэлъэгъон гъэнэфагъэхэм анэсынхэм фэшI шэпхъэшIухэм адиштэу мы IофшIэныр зэхэщэгъэн, экономие щыIэ зыхъукIэ нахь зищыкIэгъэ лъэныкъохэм ахъщэр апэIугъэ-\nхьэгъэн зэрэфаер Адыгеим и ЛIышъхьэ хигъэунэфыкIыгъ. ГущыIэм пае, АР-м псауныгъэр къэухъумэгъэнымкIэ и Министерствэ зэхищэгъэ аукционхэм якIэуххэмкIэ сомэ миллион 32-рэ къызэтырагъэнэн алъэкIыгъ.\nКъэралыгъо программэхэмкIи пшъэрылъ гъэнэфагъэхэр щыIэх. Шъолъырым щашIырэ магистральнэ псырыкIуапIэм мы илъэсым сомэ миллиард 1,2-рэ пэIуагъэхьанэу щыт. КъызэраIуагъэмкIэ, къэгъэлъэгъон гъэнэфагъэхэм акIэмыхьанхэ щынагъо щыIэп. Ащ нэмыкIэу мыгъэ фельдшер-мамыку IэзэпIэ 24-рэ агъэпсыщт, гъогу псэуалъэхэр агъэцэкIэжьых, гъэсэныгъэм иучреждениякIэхэр ашIых. IофшIэнхэр зэрэлъыкIуатэхэрэм алъыплъэнхэу, объектхэм яшIын пIалъэу пылъым шIомыкIынхэу КъумпIыл Мурат къафигъэпытагъ.\n— Проект пэпчъ гъэцэкIагъэ зэрэхъурэм профильнэ министерствэмрэ муниципалитетхэмрэ лъыплъэнхэм, Iофыгъоу къэуцухэрэр псынкIэу дэгъэзыжьыгъэнхэм анаIэ тырагъэтыным мэхьанэшхо иI. Ащ пае гъогу картэхэр агъэхьазырынхэ ыкIи федеральнэ программэхэм амалэу къатыхэрэр къызфэдгъэфедэнхэ фае, — къыхигъэщыгъ республикэм ипащэ.\nДжащ фэдэу пандемием илъэхъан къэуцурэ Iофыгъохэр зэрифэшъуашэу зэшIохыгъэнхэ, анахьэу социальнэ пшъэрылъхэм ягъэцэкIэн анаIэ тырагъэтынэу, ащ хэхьэ УФ-м и Президент ижъоныгъокIэ унашъохэм ягъэцэкIэн къыдыхэлъытагъэу бюджетым епхыгъэу Iоф зышIэхэрэм ялэжьапкIэхэр аIэкIэгъэхьэгъэныр, къафигъэпытагъ.\nЛэжьыгъэм иIухыжьын республикэм зэрэщылъыкIуатэрэм иIофыгъуи зэхэсыгъом къыщаIэтыгъ. АР-м мэкъу-мэщымкIэ и Министерствэ къызэритыгъэмкIэ, тыгъуасэ ехъулIэу апхъыгъэм щыщэу процент 64-р Iуахыжьыгъах.\nПредыдущая Республикэм и Лъэпкъ музей агъэкIэжьы\nСледущая Следователи Адыгеи выясняют причины пожара с погибшим местным жителем


Шъуифитыныгъэхэр зэжъугъашIэх — Адыгэ макъ\nПредприятиехэм, организациехэм финанс амалэу яIэхэр къызэреIыххэрэм елъытыгъэу яIофышIэхэр мэфэ имыкъу IофшIакIэм тырагъэхьанхэ фаеу бэрэ къыхэкIэу ыублагъ.\nМэфитф IофшIэгъу тхьамафэм тегъэпсыкIыгъэу инженерэу Iоф сэшIэ. А шапхъэр коллектив зэзэгъыныгъэми, IофшIэнымкIэ зэзэгъыныгъэу къыздашIыгъэми къыделъытэ. БэмышIэу къытаIуагъ мэфищ IофшIэгъу тхьамафэм тытырагъэхьащтэу. Ащ фэдэ фитыныгъэ предприятием ипащэ иIа?\nЩыIэныгъэр дэгъоу зэрэмыгъэпсыгъэр ары цIыфхэм IофшIэн язытырэр ащ фэдэ IофшIакIэм зыкIытехьэрэр: нахьыбэмкIэ ащ фэдэ шIыкIэм гухэлъэу иIэр лэжьапкIэм пэIуигъэхьэрэ мылъкур къэгъэнэжьыгъэныр ары, сыда пIомэ ащ тетэу зигъэпсыкIэ, цIыфым мэфэ пчъагъэу Iоф зэришIагъэм тефагъэр ары ныIэп лэжьапкIэу IофышIэм ритырэр. Ащ фэдэу къыхэкIын зэрилъэкIыщтыр цIыфым раIо IофшIапIэм аштэ зыхъукIэ е ыужыкIэ. Ежь IофышIэр кIэлъэIун ылъэкIыщт мэфэ е тхьамэфэ имы-\nкъу IофшIакIэм тырагъэхьанэу. Арышъ, IофшIэнымкIэ хэбзэгъэуцугъэм зэригъэнафэрэм тетэу, мыщ фэдэ зыхъукIэ бгъуитIум язэдэштэныгъэ тегъэпсыкIыгъэу а Iофыр щытын фае.\n— Мэфэ IофшIэгъур гъэкIэкIыгъэнымкIэ хэта зилъэIу зыфамыгъэцэкIэн фимытхэр ?\nЕжьхэр къызэрэкIэлъэIугъэхэм тетэу, цIыфхэм IофшIэн язытырэм IофышIэ куп зырызхэм ащ фэдэ шIоигъоныгъэу яIэр афигъэцэкIэн фае. Ахэм ащыщых:\nсабый къызыфэхъунэу щыт бзылъфыгъэхэр;\nны—тыхэм яз (опекунэу, попечителэу) зыныбжь илъэс пшIыкIуплIым нэмысыгъэ кIэлэцIыкIу зиIэр;\nкIэлэцIыкIу сэкъатым Iофыр фэгъэхьыгъэ зыхъукIэ ныбжьыр илъэс пшIыкIуим нэсын ылъэкIыщт;\nунагъом щыщэу сэкъатныгъэ зиIэм ифэIо—фашIэхэр зезыхьэрэ IофышIэр (мыщ дэжьым медицинэ заключение ищыкIагъ). Ащ фэдэу хъун зэрилъэкIыщтхэр Урысые Федерацием IофшIэнымкIэ икодекс ия 93-рэ статья егъэнафэх.\nАу мыщ дэжьым тэ анахьэу тшIогъэшIэгъоныр а шапхъэхэм ахэмыхьэрэр, мэфэ IофшIэгъу пIэлъэ гъэкIэкIыным цIыфым IофшIэн езытырэр кIэщакIо фэхъу зыхъукIэ ары.\n— Сыдигъуа предприятиер IофшIэгъу пIэлъэ имыкъум зытехьэрэр?\nЗэкIэри къызэлъызыубытырэ шапхъэхэу цIыфымрэ ащ IофшIэн езытырэмрэ язэдэштэныгъэ тегъэпсыкIыгъэу IофшIэгъу пIэлъэ гъэкIэкIыгъэм зэрэтехьэхэрэм димыштэрэ шIыкIи щыI. Предприятием зэхэщэн ыкIи технологическэ зэхъокIыныгъэу щыкIохэрэм апкъ къикIэу, цIыфхэр жъугъэу IугъэкIыгъэнхэм ищынагъо щыIэ зыхъукIэ, IофышIэ коллективыр къэгъэнэжьыгъэным фэшI цIыфхэм IофшIэн язытырэр мэфэ (сменэ), тхьамэфэ IофшIэгъу пIэлъэ имыкъум техьанхэу ыгъэнэфэн ылъэкIыщт. Ащ тетэу предприятием ипащэхэм пIэлъэшIу къыкъокIыфэкIэ IофшIэпIэ чIыпIэхэр къагъэнэжьынхэ алъэкIы.\nДэгъу лэжьакIом ащ фэдэ IофшIакIэм пIалъэу иIэр зышIокIы мыхъущтыр ышIэмэ — ар мэзих (Урысые Федерацием IофшIэнымкIэ икодекс ия 74-рэ статья иятфэнэрэ Iахь).\n— Сыдэу хъущта лэжьакIор ащ фэдэ IофшIакIэм емызэгъмэ?\nПIэлъэ имыкъум тетэу Iоф ышIэным лэжьакIор емызэгъы зыхъукIэ, IофшIэнымкIэ кодексым ия 81-рэ статья иа I-рэ Iахь ия 2-рэ пункт зэригъэнафэрэм тетэу бгъуитIум IофшIэнымкIэ зэзэгъыныгъэу зэдашIыгъагъэм кIуачIэ имыIэжь ашIы. Мыщ дэжьым IофышIэм зэкIэ тефэрэ гарантиехэр ыкIи компенсациехэр ратых (IофшIэнымкIэ кодексым ия 74-рэ статья ияхэнэрэ Iахь).\n— ЫпэкIэ Iоф зэрашIэщтыгъэ шапхъэм техьэжьыгъэныр сыдэущтэу гъэпсыгъа?\nАпэрапшIэ агъэнэфэгъэгъэ пIалъэм нахь пасэу ыпэкIэ Iоф зэрашIэщтыгъэ шапхъэм техьажьынхэ фитхэу хэбзэгъэуцугъэм егъэнафэ. Ар къыбгурыIонэу щыт. Экономикэ Iофыгъохэр нахь пасэу зыпкъ иуцожьынхэ алъэкIыщт. Ау лэжьакIохэу IофшIэгъу пIэлъэ гъэкIэкIыгъэм есагъэхэмкIэ ар ошIэ-дэмышIэу мыхъуным фэшI цIыфхэм IофшIэн язытырэм профкомым иеплъыкIэхэр къыдилъытэнхэ фае (IофшIэнымкIэ кодексым ия 74-рэ статья ияблэнэрэ Iахь).\n— Сыдигъуа къызэрэуцущтхэр къызаIорэр?\nКризисым илъэхъанэ продукциеу къыдагъэкIырэм ибагъэ къыщыкIэн ыкIи пIэлъэ гъэнэфагъэм къыкIоцI цIыфхэм IофшIэн язытырэм ашIэн икъун аримыгъэгъотышъоу хъун ылъэкIыщт. Джащ фэдэу зыхъукIэ къэуцунхэ фаеу зэрэхъугъэр IофышIэхэм араIо.\nПроизводствэр къызагъэуцукIэ цIыфхэм IофшIэн язытырэм къэуцунхэ фаеу зэрэхъугъэм ехьылIэгъэ унашъо зэришIыгъэм фэгъэхьыгъэ къэбарыр унашъо зишIыгъэм ыуж IофшIэгъу мэфищым шIомыкIэу цIыфхэм IофшIэн ягъэгъотыгъэнымкIэ къэралыгъо къулыкъум лъегъэIэсы (Урысые Федерацием цIыфхэм IофшIэн щягъэгъотыгъэным ехьылIагъ» зыфиIорэ хэбзэгъэуцугъэм ия 25-рэ статья ия 2-рэ пункт иятIонэрэ абзац).\n— Зэрэщысыгъэхэ пIалъэм тефэрэ лэжьапкIэр сыдэущтэу аратыра?\nIофышIэхэм ялажьэ хэмылъэу щысынхэ фаеу хъугъэмэ, IофышIэхэм а пIалъэм тефэрэ лэжьапкIэр аратын фае.\nА пIалъэм тефэу аратыщтыр зэфэмыдэн ылъэкIыщт. Аратыщтыр зыфэдизыр зэлъытыгъэр къэуцунхэ фаеу зэрэхъугъэм телъхьапIэу иIэр ары.\nIофшIэн язытырэм имысагъэкIэ къэуцунхэ фаеу хъугъэмэ, лэжьапкIэу аратырэр IофышIэм гурыт лэжьапкIэу иIэм ызыщэнитIу фэдиз (IофшIэнымкIэ кодексым ия 157-рэ статья иа 1-рэ Iахь).\nIофышIэхэр щысынхэ фаеу зэрэхъугъэм цIыфхэм IофшIэн язытырэм ыкIи IофышIэхэм ялажьэ емылъытыгъэмэ, лэжьапкIэу аратырэр тариф ставкэм, окладым (IэнэтIэ окладым) ызыщэнитIу фэдиз мэхъу (IофшIэнымкIэ кодексым ия 157-рэ статья ия 2-рэ Iахь).\n«Рострудым» шъугу къегъэкIыжьы: бэрэ къыхэкIы IофшIапIэр къэуцугъэу ыкIи цIыфхэр ядэжь атIупщыжьхэу.\nСпециалистхэм игъоу къышъуфалъэгъу: цIыфыр иIофшIэпIэ чIыпIэ зэрэщымыIэщтыр тхыгъэ шIыкIэкIэ гъэнэфагъэу щытын фае. Предприятиер къызэрэуцугъэм къыхэкIэу IофышIэр къыдэмыкIын фитэу хэбзэгъэуцугъэм ыгъэнафэрэп. Ащ тетэу зекIорэм дисциплинарнэ пшъэдэкIыжь рагъэхьын, ары пакIошъ, IофшIэгъу мафэр зэрэхинагъэм фэшI IуагъэкIын алъэкIыщт. Ау бэрэ щытынэу IофшIапIэр къызыуцукIэ, цIыфхэм IофшIэн язытырэм къыдигъэкIыгъэ унашъом тетэу IофышIэхэр къыдэмыкIынхэу ыгъэнэфэн ылъэкIыщт. Ащ фэдэ унашъо щымыIэ зыхъукIэ, зэкIэми IофшIэн дисциплинэр агъэцэкIэн фае.\nПредыдущая Мамырныгъэр чIышъхьашъом щэрэмыкIуас!\nСледущая Ипшъэрылъхэр дэгъоу зэшIуехых


Тарихъым илъэуж тырэкIо | Адыгэ Макъ\nТарихъым илъэуж тырэкIо\nРеспубликэм и Лъэпкъ музей Кавказ заом ехьылIэгъэ къэгъэлъэгъон тыгъуасэ къыщызэIуахыгъ.\nМузеим тарихъымкIэ иотдел иIофышIэу Къудай Марыет зэгъэпшэнхэр ышIыхэзэ, 1763 – 1864-рэ илъэсхэм Кавказ заоу щыIагъэм IупкIэу къытегущыIагъ. Урысыем ипачъыхьэхэм, генералэу Алексей Ермоловым, фэшъхьафхэм заом зэрэкIагъэстыщтыгъэм, шапсыгъэхэм, Адыгеим инэмыкI шъолъырхэм заом тхьамыкIагъоу къафихьыгъэм М. Къудаер къызытегущыIэм, тарихъ сурэтхэр ыгъэфедагъэх. Адыгэ зэолIхэм яIэшэ-шъуашэхэм якъэбархэр едэIугъэхэм ашIогъэшIэгъоныгъэх. Тилъэпкъэгъухэр зыкIыныгъэ ахэлъэу ячIыгу фэбэнэнхэм фэшI Зэфэсэу яIагъэм адыгэ быракъыр зэрэщаштагъэм, шапсыгъэхэм ябыракъ зыфэдагъэм, ащ лъэпкъым изыкIыныгъэ зэригъэпытэщтыгъэм, 1864-рэ илъэсым заор зэраухыгъэм М. Къудаем музеим къэкIуагъэхэм къафиIотагъ.\nТыркуем, Сирием къарыкIыгъэхэ тилъэпкъэгъухэри къэгъэлъэгъоным икъызэIухын хэлэжьагъэх. Кавказ заом илъэхъан тичIыгу ращыгъагъэхэ пкъыгъохэр, лъэпкъ Iэмэ-псымэхэр, сурэтхэр, Iашэхэр тиреспубликэ къызэращэжьыгъэхэм, фэшъхьаф къэбархэм къэгъэлъэгъоным изэхэщакIохэм уащагъэгъуазэ.\nСурэтым итхэр: Къудай Марыет къэгъэлъэгъоным къытегущыIэ.


Апэрэ Президент | Адыгэ Макъ\nЦIыфыр зыгъэпсырэр уахътэр ары. Ащ зыхищэрэ хъугъэ-шIагъэхэм ар апсыхьэ. ЕтIанэ а цIыфым а уахътэм зыгорэ щызэрихъокIышъумэ, иакъылкIэ лъэпкъым зыгорэ фишIэшъумэ, ыцIэ тарихъым хэхьэ, къыхэнэ. Ащ фэдэхэр бэ хъухэрэп. А зырызхэр тарихъым икъэгъэзэпIэ чIыпIэ яакъыл кIуачIэкIэ, ялIыгъэкIэ лъэпкъым пкъэоу кIэуцох.\nМы гупшысэр политикэми, наукэми япхьылIэн плъэкIыщт. Ащ фэдэ цIыфых непэрэ гъэзетыр зыфэгъэхьыгъэхэр. Ахэм Шъхьэлэхъо Абыуи, Шъэумэн Хьазрэти, Джарымэ Аслъани, МэщбэшIэ Исхьакъи, нэмыкIхэри ахэтых.\nАдыгэ лъэпкъэу къэралыгъуагъэ зиIэнэу лIэшIэгъу пчъагъэм кIэхъопсыгъэм иреспубликэ гъэпсыгъо тефагъ Джарымэ Аслъан итетыгъо. Ащ ыцIэ япхыгъ адыгэм къэралыгъуагъэ иIэ зэрэхъугъэм, а статусым къешIэкIыгъэхэу Конституциер, гимныр, быракъыр, гербыр непэ зэрэтиIэхэм.\nДжарымэ Аслъан а лъэхъаным Адыгэ автоном хэкум ипэщагъ. ЛъэпкъымкIэ мэхьанэшхо зиIэ хъугъэ-шIагъэм — республикэм игъэпсын лъэпкъым къыхэкIыгъэ, ащ фэгумэкIырэ цIыф пэрытхэр фэбанэщтыгъэх. Джарымэм иакъыл, хэбзэ IофшIэным хэшIыкIышхо зэрэфыриIэм мэхьанэшхо иIагъ цIыфхэр гъогу тэрэз тырищэнхэмкIэ. Хэта зышIэрэр, а лъэхъаным Тхьэм ащ тетэу къызэригъэфэгъэн фае, къэралыгъо гъэпсыкIэм хэшIыкI фызиIэ Джарымэр а Iофым ипчэгу зэрэригъэуцуагъэр. Аслъан нэмыкIыгъэмэ, мэхагъэ къызхигъафэу «Мыхэм къырагъэжьагъэр хъущтэп, ащ къикIын щыIэп» зыIон а лъэхъаным пащэу щытыгъэмэ, Iофым зыздигъэзэщтгъагъэр зыми ышIэрэп.\n«1922-рэ илъэсым, Октябрьскэ революциер зыщыIагъэм илъэси 5 нахь темышIагъэу адыгэхэм автоном хэку яIэ хъугъагъэ. Непэ тарихъыр кIэзытхыкIыжь зышIоигъохэм аIорэр нэмыкIыми, адыгэ лъэпкъымкIэ ащ мэхьанэшхо иIагъ. Лъэпкъ цIыкIоу хэкужъым къинагъэм автономие иIэ хъугъагъэ, адыгэр адрэ лъэпкъышхохэм ахэкIодэжьыгъэп», къыщетхы итхылъ Джарымэ Аслъан.\nЛъэпкъыбэ зыщыпсэурэ хэкум мэкIэ дэдэ хъурэ адыгэм ыцIэ зыхьырэ республикэ щыбгъэпсыныр Iоф псынкIагъэп. Краснодар краеу хэкур илъэс 60-рэ зыхэтыгъэм гузэгъабгъэ къыхэмыкIэу къыхэпщыжьыныри Iоф къызэрыкIуагъэп. Ау лозунгэу «Уходя – остаемся» зыфиIорэр иIэубытыпIэу Адыгеир «шъабэу» краим къыхэкIыжьын ылъэкIыгъ.\nАдыгеим итарихъ пштэмэ, Джарымэ Аслъан закъор ары апшъэрэ партийнэ ыкIи къэралыгъо IэнэтIищми аIутыгъэр. Ар КПСС-м и Адыгэ хэку комитет иапэрэ секретарыгъ етIанэ народнэ депутатхэм я Адыгэ хэку Совет и Тхьамэтагъ ыкIи АР-м и Президентыгъ.\nКавказ заор заухыгъэр илъэси 130-рэ зэрэхъурэм ипэгъокIэу 1994-рэ илъэсым ижъоныгъуакIэ и 21-м УФ-м и Президентэу Б. Ельциным кавказ къушъхьэчIэсхэм афэкIорэ Джэпсалъэ къышIыгъагъ. Ащ къыщиIощтыгъ Кавказ заом къушъхьэчIэсхэм яшъхьафитыныгъэ къызэрэщаухъумэщтыгъэр, ахэм урыс пачъыхьэм аришIылIэгъэ заор зэфэнчъэу зэрэщытыгъэр. А хъугъэ-шIагъэм лъэпкъымкIэ мэхьанэшхо иIагъ ыкIи Темыр Кавказым щыпсэурэ лъэпкъхэм зэгурымыIоныгъэу азыфагу къитэджагъэр нахь ыгъэушъэбыгъагъ.\nДжарымэ Аслъан итетыгъом зэшIохыгъэ хъугъэмэ ащыщ тилъэпкъэгъухэу IэкIыбым щыпсэухэрэм якъэщэжьын къэралыгъо Iоф зэришIыгъэр. А лъэхъаныр ары УФ-м и МИД хэушъхьафыкIыгъэ лIыкIохэм Iоф щашIэу зырагъэжьэгъагъэр. 1997-рэ илъэсым АР-м и Законэу репатриантхэм афэгъэхьыгъэр аштэгъагъ. Джащыгъур ары апэрэу купышхо хъухэу адыгэхэр Косово къыращыжьхи, Адыгеим къызащэжьыгъагъэхэр. А Iофтхьабзэхэм зэкIэми Джарымэр азыфагу итыгъ, изакъоу зэкIэри ыгъэцэкIагъэу сIорэп, ау ащ иакъыл, игукIэгъу, игушхуагъэ, илIыгъэ хэмытыгъэмэ, а зэпстэури зэшIохыгъэ хъущтгъагъа, хьауми мыхъущтгъагъа?..\nДжарымэ Аслъан ыцIэ республикэм зэхъокIыныгъэу щыхъугъабэхэм япхыгъ. Ащ фэд 1996-рэ илъэсым Москва Адыгеим и ЛIыкIо и Унэ дэт зэрэхъугъэр. Ар къызэIуахы зэхъу мафэр сыгу къэкIыжьышъ, республикэм ипащэ сырэгушхо. Урысыем икъэралыгъо IофышIэшхохэр къызыщызэIукIэгъэ мэфэкIым Джарымэ Аслъан къызэрэщыгущыIэгъагъэм, ащ уасэу, шъхьэкIафэу къыфашIыгъэм уарыгушхонэу щытыгъ.


Ученые СГАУ приняли участие в форуме «Экологический форсайт»\nУченые СГАУ приняли участие в форуме «Экологический форсайт». Фото 1\nУченые СГАУ приняли участие в форуме «Экологический форсайт». Фото 2\nУченые СГАУ приняли участие в форуме «Экологический форсайт». Фото 3\nУченые СГАУ приняли участие в форуме «Экологический форсайт». Фото 4\nУченые СГАУ приняли участие в форуме «Экологический форсайт». Фото 5\nУченые СГАУ приняли участие в форуме «Экологический форсайт». Фото 6\nУченые СГАУ приняли участие в форуме «Экологический форсайт». Фото 7\nУченые СГАУ приняли участие в форуме «Экологический форсайт». Фото 8\nУченые СГАУ приняли участие в форуме «Экологический форсайт». Фото 9\nУченые СГАУ приняли участие в форуме «Экологический форсайт». Фото 10\nУченые СГАУ приняли участие в форуме «Экологический форсайт». Фото 11\n«СГАУ» / Все новости / Агрономический факультет / Ботаника, химия и экология / Ученые СГАУ приняли участие в форуме «Экологический форсайт»


Республика Адыгея - Лъэныкъо зэфэшъхьафхэмкIэ зэфэхьысыжьхэр, пшъэрылъхэр\nЛъэныкъо зэфэшъхьафхэмкIэ зэфэхьысыжьхэр, пшъэрылъхэр\nАР-м и ЛIышъхьэу КъумпIыл Мурат тхьамэтагъор зыщызэрихьэгъэ зэхэсыгъо АР-м иминистрэхэм я Кабинет мы мафэхэм иIагъ. Ащ Къэралыгъо Советым — Хасэм и Тхьаматэу Владимир Нарожнэр, къулыкъу зэфэшъхьафхэм ялIыкIохэр, муниципальнэ образованиехэм япащэхэр хэлэжьагъэх. Зэхэсыгъор видеоселектор шIыкIэм тетэу кIуагъэ.\nУФ-м и Президентэу Владимир Путиным федеральнэ субсидиехэм ягъэфедэн ылъэныкъокIэ пшъэрылъэу къыгъэуцугъэхэр гъэцэкIагъэ зэрэхъурэм, псэупIэ-коммунальнэ хъызмэтыр бжыхьэ-кIымэфэ уахътэм зэрэфэхьазырым, культурэм иучреждениехэм яIофхэм язытет, нэмыкIхэм атегущыIагъэх.\nАР-м финансхэмкIэ иминистрэу Долэ Долэтбый къызэриIуагъэмкIэ, 2019-рэ илъэсым федеральнэ хэбзэ органхэм адашIыгъэу зэзэгъыныгъэ 53-мэ республикэм Iоф адишIагъ. Ахэм ягъэцэкIэн пстэумкIи сомэ миллиарди 6,4-рэ пэIухьагъ. Ащ щыщэу сомэ миллион 525,3-р республикэ бюджетым къыхэхыгъ, сомэ миллион 94-р муниципальнэ образованиехэм яахъщ. Экономиер сомэ миллиони 5 хъугъэ.\n— Зэзэгъыныгъэхэм къадэлъытагъэхэм ягъэцэкIэн муниципальнэ образованиехэм нахьыбэу анаIэ атырагъэтын фае. Ащ дакIоу къэгъэлъэгъонхэм акIэхьэгъэным пае амалэу аIэкIэлъхэр къыдалъытэзэ пэшIорыгъэшъ Iофтхьабзэхэр зэхащэнхэм мэхьанэшхо иI. НэмыкI шъолъырхэм а лъэныкъомкIэ опытэу аIэкIэлъыр нахь куоу зэдгъэшIэн, тэркIэ нахьышIур къыхэтхын фае, — къыIуагъ АР-м и ЛIышъхьэ.\nПсэупIэ-коммунальнэ хъызмэтыр бжыхьэ-кIымэфэ уахътэм зэрэфэхьазырым къытегущыIагъ АР-м псэолъэшIынымкIэ, транспортымкIэ, псэупIэ-коммунальнэ ыкIи гъогу хъызмэтымкIэ иминистрэ игуадзэу Лафышъэ Рэмэзан. Ащ къызэриIуагъэмкIэ, кательнэ 255-рэ, фабэм икIуапIэу километрэ 302-рэ, фэтэрыбэу зэхэт унэ 1720-рэ, гъэстыныпхъэ шхъуантIэм икIуапIэу километрэ мини 3, водозабор 319-рэ, нэмыкIхэр агъэхьазыры. Джащ фэдэу къуаджэу Хьатикъуае дэт унэхэм ащыщэу тфымэ хьакухэр ащагъэуцух. Чъэпыогъум и 1-м шIомыкIэу ахэм IофшIэнхэр ащаухынхэм ыуж итых. ЗэкIэ муниципалитетхэм бжыхьэ-кIымэфэ уахътэм зэрэфэхьазырхэр къэзыушыхьатырэ тхылъхэр чъэпыогъум и 15-р къэмысызэ къатын фае.\nГрафикым шIомыкIэу IофшIэнхэр зэшIохыгъэ хъунхэм ыуж итынхэу, гъэстыныпхъэ шхъуантIэмкIэ чIыфэхэм якъэугъоижьын нахь агъэпсынкIэнэу, энергоресурсхэр зыгъэфедэхэрэм ахэм апкIэ игъом къатыным Iоф дашIэнэу республикэм ипащэ къафигъэпытагъ. Мы лъэныкъомкIэ хэушъхьафыкIыгъэу къэгущыIагъ Адыгэкъалэ иадминистрацие ипащэу ЛIыхэсэ Махьмудэ. Мыщ ипсэупIэ-коммунальнэ хъызмэтшIапIэ гъэстыныпхъэ шхъуантIэмкIэ анахьыбэу чIыфэ телъ.\nБэдзэогъум и 1-м къызэралъытагъэмкIэ, псэупIэ-коммунальнэ хъызмэтшIапIэхэм чIыфэу ателъыр сомэ миллион 277,6-рэ мэхъу, электроэнергием пае къамытыгъэр сомэ миллиони 100-м нэсы. Ащ икъэугъоижьын пае межведомственнэ комиссие зэхащагъ. АР-м и ЛIышъхьэ Iофым хэхъухьагъэм нахь игъэкIотыгъэу зыщигъэгъозэнэу псэолъэшIынымкIэ Министерствэм фигъэпытагъ.\nКультурэм ыкIи искусствэм алъэныкъокIэ гъэсэныгъэ тедзэм изэхэщэн фэгъэхьыгъэу къэгущыIагъ АР-м культурэмкIэ иминистрэу Аулъэ Юрэ. Республикэм искусствэхэмкIэ учреждение 20 ыкIи зы кIэлэцIыкIу художественнэ еджапIэ ит. БлэкIыгъэ илъэсым къыщыублагъэу ахэм шъолъыр мэхьанэ яIэ шIыжьыгъэным пылъых, еджэпIи 6-м ащ фэдэ статус яIэ хъужьыгъэ. КIэлэцIыкIоу мыщ фэдэ еджапIэхэм ачIэсыр зы проценткIэ нахьыбэ хъугъэ. ПстэумкIи нэбгырэ 5370-рэ ащеджэ, 57-мэ сэкъатныгъэ яI.\nБлэкIыгъэ 2019-рэ илъэсым искусствэхэмкIэ еджапIэхэм апае пианинэ 19 къащэфыгъ. Мыгъэ лъэпкъ проектэу «Культура» зыфиIорэм къыщыдэлъытагъэу искусствэхэмкIэ Адыгэ республикэ кIэлэцIыкIу еджапIэу К. Лъэцэрыкъом ыцIэ зыхьырэм рояль къыфащагъ.\nГъэсэныгъэм зегъэушъомбгъугъэным фэгъэхьыгъэ къэралыгъо программэм къыдыхэлъытагъэу еджэпIи 4-мэ ягъэкIэжьын пае сомэ миллион 217-рэ къатIупщыгъ. Къыблэ Федеральнэ шъолъырым исубъектхэм ащыщэу Адыгее закъор ары мы программэм хэфагъэр.\nАщ нэмыкIэу Адыгэ Республикэм ыныбжь илъэси 100 зэрэхъурэм фэгъэхьыгъэ Iофтхьабзэхэм къадыхэлъытагъэу искусствэхэмкIэ Адыгэ республикэ кIэлэцIыкIу еджапIэм гъэцэкIэжьынхэр щырагъэжьагъэх, ащ сомэ миллиони 8,2-рэ пэIухьащт. 2021 — 2023-рэ илъэсхэм агъэцэкIэжьынхэу еджэпIи 9-мэ апае тхылъхэр агъэхьазырхи, федеральнэ гупчэм фатIупщыгъ.\nКультурэм иучреждениехэм яматериальнэ-техническэ амалхэр нахьышIу шIыгъэнхэр зэшIохыгъэ зэрэхъугъэхэм зэригъэразэрэр АР-м и ЛIышъхьэ къыхигъэщыгъ, мы лъэныкъом фытегъэпсыхьэгъэ федеральнэ программэхэм тапэкIи ахэлэжьэгъэным мэхьанэ зэриIэм къыкIигъэтхъыгъ. ИскусствэхэмкIэ кIэлэцIыкIу еджапIэхэм ягъэпсын муниципальнэ образованиехэм япащэхэр нахь чанэу хэлэжьэнхэу къариIуагъ.\nНэужым АР-м лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет ипащэу Шъхьэлэхъо Аскэр IэкIыб къэралхэм ащыпсэурэ тилъэпкъэгъухэу квалифицированнэ кадрэхэм ахалъытэхэрэм ячIыгу къагъэзэжьыным фытегъэпсыхьэгъэ программэр гъэцэкIагъэ зэрэхъурэм къытегущыIагъ.\nАр зыщыIэр 2019-рэ илъэсым къыщегъэжьагъ. ПстэумкIи нэбгыри 6 хэлэжьагъэр. Ахэм яунагъохэм ащыпсэухэрэр къыдэплъытэхэмэ, 11 мэхъу. ЗэкIэ къэзгъэзэжьыгъэхэм гъэсэныгъэм, медицинэм алъэныкъокIэ фэIо-фашIэхэр къызIэкIагъэхьанхэ амал аратыгъ, ящыкIагъэ хъумэ, нэмыкI лъэныкъохэмкIи IэпыIэгъу араты.\nКъэралыгъо ветеринарнэ къулыкъум Адыгеим зыщегъэушъомбгъугъэными зэхэсыгъом щытегущыIагъэх. АР-м и ЛIышъхьэ ащ фытегъэпсыхьэгъэ пшъэрылъ гъэнэфагъэхэр къыгъэуцугъэх. Мы отраслэм специалист ныбжьыкIэхэр нахьыбэу хэщэгъэнхэм, мэкъумэщ псэуалъэхэр биологическэу ухъумэгъэнхэм, псэушъхьэхэм уз къахэхьагъэмэ, ар къызщежьагъэм игъэунэфынкIэ шIыкIакIэу щыIэхэр гъэфедэгъэнхэм ахэр анахьэу афэгъэхьыгъэх.\n13.08.2018 ТехнологиякIэхэм атетэу\n13.08.2018 Адыгеим инэпэеплъхэу щытынхэ фае


Эпидемием изэрар нахь макIэ шIыгъэным фэшI | АДЫГЭ ДУНАЙ | АДЫГЭ ДУНАЙ | АиФ Адыгея\nАнахь Iофыгъо шъхьаIэу ащ къыщаIэтыгъэр псауныгъэм икъэухъумэн фэгъэзэгъэ IофшIакIохэу зэпахырэ коронавирусыр къызэузыгъэ цIыфхэр зыгъэхъужьхэрэм ахъщэ тедзэу къафатIупщыгъэр зэраратырэ шIыкIэр ары.\nВладимир Путиным къыIуагъ медицинэм иIофышIэхэм IэпыIэгъу афэхъунхэм фэшI системэ зыхэлъ Iофыгъохэр зэрэрагъэкIокIыгъэхэр. Правительствэм, ащ хэхьэрэ министерствэхэм ыкIи УФ-м ишъолъырхэм ахъщэ тедзэр зэратыгъэ шIыкIэм гъунэ лъафыжьынэу ащ афигъэпытагъ.\n«КъыкIэсэгъэтхъы, ахъщэр зыдакIорэр, зэратырэр ыкIи зыкIыратырэр гъэнэфагъэу, шъэф хэмылъэу щытын фае. А Iофыгъом фэгъэхьыгъэ актхэр цIыфхэм алъыгъэIэсыгъэнхэ ыкIи нэфагъэ хэлъэу агурыжъугъэIонхэ фае. Мэхьанэ зиIэр а ахъщэ тедзэр зыIукIэнэу щытхэм афэгъэхьыгъэ къэбарыр къызэрэтлъыIэсыжьырэр ары, ащ шъунаIэ тешъудзэнэу сыфай», — къыIуагъ Президентым.\nДжащ фэдэу упчIэ шъхьаIэу къаIэтыгъэхэм ахагъэхьагъ сабыйхэр зиIэ унагъохэм IэпыIэгъоу аратырэр. А лъэныкъомкIэ агъэцэкIагъэхэм ягугъу къашIыгъ министрэхэу ащ дэлажьэхэрэм.\nПрезидентым зэрищэгъэ зэхэсыгъом ыуж шъолъыр Оперативнэ штабым хэтхэр зэIукIагъэх. Ар зэрищагъ АР-м и ЛIышъхьэу КъумпIыл Мурат ыкIи Владимир Путиным къышIыгъэ унашъохэм ягъэцэкIэн зэрэкIорэ шIыкIэм ащ щытегущыIагъэх.\nМедицинэм иIофышIэхэм атефэрэ ахъщэр игъом ыкIи икъоу зэраратыжьын фаер ЛIышъхьэм къариIуагъ. Псауныгъэр къэухъумэгъэнымкIэ АР-м иминистрэ къызэриIуагъэмкIэ непэрэ мафэм ехъулIэу медицинэм иIофышIэхэу коронавирусыр къызэузыгъэхэм ягъэхъужьын дэлажьэхэрэм зэкIэми ахъщэ тедзэхэр аратыгъэх.\nКъумпIыл Мурат республикэм ит къалэхэм ыкIи районхэм япащэхэм ариIуагъ федеральнэ ыкIи шъолъыр IэпыIэгъоу щыIэхэр цIыфхэм зэралъагъэIэсыжьрэм нахь чанэу лъыплъэнхэу.\n«Урысые Федерацием и Президентэу Владимир Путиным къызэрэкIигъэтхъыгъэу непэ тызэрыуцогъэ чIыпIэм фэдэ зыкIи тиуцонэу хъугъэп, ар тикъэралыгъо закъоп, зэрэдунаеу фэгъэхьыгъ. Джащ фэд, цIыфхэм непэ IэпыIэгъоу аратырэм фэдэ зыкIи щыIагъэп. Тэ пшъэрылъэу тиIэр хэгъэгум ипащэ унашъоу къыгъэуцугъэхэр дгъэцэкIэнхэр ары, джащыгъум эпидемием цIыфхэм зэрарэу къафихьыгъэр нахь макIэ тшIын тлъэкIыщт», — къыхигъэщыгъ Адыгеим и ЛIышъхьэ.


Тянэхэм ячIыфэ егъашIэми ттелъ — Адыгэ макъ\nТянэхэм ячIыфэ егъашIэми ттелъ\nПэублэ гущыIэм къыщыхэзгъэщы сшIоигъу, Ным фэгъэхьыгъэу утхэныр псынкIэп. А гущыIэм имэхьанэ ыкIи кIуачIэу иIэм унэсынышъ, икъу фэдизэу къэбгъэлъэгъон зыхъукIэ, о угукIэ зэхэпшIагъэу, уигъашIэ пхырыщыгъэу щытын фае.\nНым фэгъэхьыгъэу жанрэ зэфэшъхьафхэмкIэ гъэпсыгъэу тхыгъэу щыIэр бэдэд. Ахэм литературнэ критикэмкIэ уасэ афэсшIынэу пшъэрылъ зыфэзгъэуцужьырэп. ЦIыф пэпчъ янэ ыгу къызэрэкIыжьырэр зэфэшъхьаф. Енэгуягъо ар зэлъытыгъэр ежь цIыфым ыгукIэ зэрэзэхишIагъэр арыкIэ. Джащ фэд Ным фэгъэхьыгъэу тхэрэ усакIохэри. Шъыпкъэр пIощтмэ, къэлэмыпэм къычIэкIырэ сатырхэм уасэ язытын зылъэкIыщтыр цIыфхэр ары.\nУсэм хэт гущыIэхэр бзыум фэдэх, зы сатырхэм лъагэу заIэтышъ, гум етIысхьэх, адрэхэр жъоку зыкIэмылъыжь машIом фэдэу мэкIосэжьых. Тхьэм къыхилъхьагъэу усакIом зы кIуачIэ хэлъ – ащ музэкIэ еджэх. Гум къикIырэ усэхэр зэбгъэпшэн плъэкIыщтыр ошъогум илъэгапIэ зинасып бзыоу клеткэм дагъэтIысхьагъэр ары. Гъэры ашIыгъэ бзыу цIыкIум иорэд зэпегъэу, чэфынчъэ мэхъу. Ау тыгъэм инэбзыйхэр зэрэнэсыгъэхэм лъыпытэу ытамэхэр инэу зэкIещышъ, иорэди ыгъэжьынчэу илъэгапIэ ештэжьы.\nЫпэкIэ къызэрэсIуагъэу, Ным ыкIуачIэ, игукIэгъу ыкIи ишIулъэгъу къэбгъэлъэгъоныр псынкIэп. Ау ахэр усэхэмкIэ къэптхынэу къэлэмыр пштагъэмэ, Ным иобраз ифэшъошэ гущыIэхэр къэбгъотынхэ фае.\nСэ зигугъу къэсшIыщт усакIохэм Ным тефэрэ гущыIэхэр къагъотыгъэхэу сэлъытэ. Апэрэу зигугъу къэсшIымэ сшIоигъор Нэхэе Руслъанэ иусэхэр ары:\nО пцIэ къасIозэ,\nПсыхъом, губгъом зэхезгъэхыщт.\nЗэкIэ псэ зиIэр езгъэдэIущт.\nМашIом ыштагъэр згъэкIосэжьыщт.\nПчыхьэм сабыир згъэгъолъыжьыщт.\nIанэм ныбджэгъухэр пэзгъэтIысхьащт.\nУнэм сикIыни, гъогу сытехьащт.\n«Пчыхьэм сабыир згъэгъолъыжьыщт» зыфиIорэ сатырым мэхьэнэшхо естэу къызкIыхэсхыгъэр къэсIощт. «Ным иорэд зэхэзымыхыгъэр ибэм фэдэу къэхъугъ» — етхы Расул Гамзатовым. Сэ сишIошIыкIэ, усакIом игупшысэ зынэсырэр сабыим ипIун ыкIи игъэсэн кушъэ орэдым чIыпIэшхо зэрэщиубытырэр ары. Ныдэлъфыбзэм иIэшIугъи, ибаигъи, идэхагъи а уахътэр ары сабыим зыщызэхишIэрэр. Арыни фае гупсэф егъотышъ, чъые IэшIум зыкIыхилъасэрэр.\nРасул Гамзатовым Ным фэгъэхьыгъэу мырэущтэу къетхы:\nНэхэе Руслъани, Расул Гамзатовми яусэхэм уяджэ зыхъукIэ, къахэщы Ным игукIэгъуи, ишIулъэгъуи зэрэзэхашIагъэр. Ау етIани гу лъымытэн плъэкIыщтэп гущыIэр ашIомакIэу, тIэкIу дэдэ гъэкIэсагъэ хъугъэу гущыIэ лъапIэу янэмэ араIо ашIоигъуагъэр.\nЗэкIэми зэлъашIэрэ тхэкIошхоу Чингиз Айтматовым мырэущтэу ытхыгъ: «…ЦIыф зэфыщытыкIэм анахь шъхьаIэу, зыми пэпшIын умылъэкIынэу хэтыр Ным тызэрэфыщытыр ары».\nНым гукIэгъоу хэлъыр, ишIулъэгъуи, икъэбзагъи, ыкIуачIи зыми ебгъэпшэн плъэкIыщтэп. Адэ, тянэхэм зышъхьамысыжьхэу къытатырэр икъу фэдизэу зэхэтэшIа? Гукъау нахь мышIэми, тянэхэм къытатырэ шIулъэгъум фэдиз яттыжьын тлъэкIырэп. ЗэрэхъурэмкIэ, Тянэхэм ячIыфэ ттелъэу тигъашIэ къэтэхьы. Ныр щыIэныгъэм, Дунаим икъежьапIэу зэрэщытыр къыдгурыIомэ тизэхэтыкIи, тизэфыщытыкIи бэкIэ нахь дэгъу хъущт. ЕтIани, ныдэлъфыбзэм икъэухъумэнкIэ ишIогъэшхо къэкIощт.\nПредыдущая «Жъогъо 12-м» зэфащагъэх\nСледущая Хэти ащыгъупшагъэп, сыди ащыгъупшагъэп


Автор Тема: Затвор (Прочитано 1228 раз)\nВы не можете просматривать изображения. Пожалуйста, зарегистрируйтесь или войдите (300.06 кБ, 800x600 - просмотрено 89 раз.)\nВы не можете просматривать изображения. Пожалуйста, зарегистрируйтесь или войдите (302.54 кБ, 800x600 - просмотрено 91 раз.)\nВы не можете просматривать изображения. Пожалуйста, зарегистрируйтесь или войдите (294.7 кБ, 800x600 - просмотрено 63 раз.)\nВы не можете просматривать изображения. Пожалуйста, зарегистрируйтесь или войдите (143.5 кБ, 1280x853 - просмотрено 59 раз.)\nВы не можете просматривать изображения. Пожалуйста, зарегистрируйтесь или войдите (129.59 кБ, 898x417 - просмотрено 44 раз.)


ЕджапIэхэм ялъытыгъэр макIэп | Адыгэ Макъ\nIофтхьабзэм къырагъэблэгъагъэх Адыгэ Республикэм гъэсэныгъэмрэ шIэныгъэмрэкIэ и Министерствэ иIофышIэу Марианна Михайловскаяр, Адыгеим идзэ комиссарэу Александр Авериныр, автоеджапIэхэм япащэхэр, регистрационнэ-экзаменационнэ отделхэм ялIыкIохэр.\nГъогу хъугъэ-шIагъэхэм цIыфхэр жъугъэу зэрахэкIуадэхэрэр гумэкIыгъо шъхьаIэу мы лъэхъаным къэралыгъом ыпашъхьэ итхэм ащыщ. Авариехэм янахьыбэр ныбжьыкIэхэм ялажьэкIэ зэрэхъурэр ары гукъаор. Мыщ ушъхьагъоу фэхъухэрэм атегущыIэнхэр ары непэрэ зэIукIэгъум хэлэжьагъэхэм мурадэу яIагъэр.\nIофтхьабзэм хэлажьэхэрэм инспектор шъхьаIэу, полицием иполковникэу Александр Курпас закъыфигъазэзэ, илъэситIу нахь мыхъугъэу машинэр зезыфэхэрэм ялажьэкIэ авариеу Адыгеим щыхъугъэ пчъагъэм игугъу къышIыгъ. ГухэкI нахь мышIэми, пчъагъэхэм къащыкIэрэп. Илъэс 18 — 30 зыныбжь водительхэм ялажьэкIэ мы илъэсым имэзэ 11 хъугъэ-шIэгъэ 39-рэ тигъогухэм къатехъухьагъ. Ахэм нэбгыри 5 ахэкIодагъ, 52-мэ шъобжхэр хахыгъэх.\n— Ушъхьагъоу ащ фэхъухэрэм ащыщэу тэлъытэ автоеджапIэхэм ныбжьыкIэхэр тэрэзэу зэращырамыгъаджэхэрэр, — къыIуагъ Александр Курпас. —Егъэджэным уахътэу тырагъэкIуадэрэр зэрэмакIэм къыхэкIэу машинэ зефэным икъоу зыфагъэсэнэу хъурэп. НэмыкI Iофыгъоу къэуцурэри бэ. Арышъ, непэ тызэхэгущыIэжьынышъ, тызэхэкIыжьын къодыеу щымытэу, унэшъо гъэнэфагъэхэр тшIыным сыщэгугъы.\nАщ ыуж Марианна Михайловскаяр къэгущыIагъ. Гъэсэныгъэмрэ шIэныгъэмрэкIэ Министерствэм мы лъэныкъомкIэ елъытыгъэр зэкIэ зэригъэцакIэрэр къыIуагъ, еджапIэхэм щыкIагъэу къахагъэщыхэрэм анаIэ тырадзэнэу закъыфигъэзагъ.\nАдыгэ Республикэм хэгъэгу кIоцI IофхэмкIэ и Министерствэ и Общественнэ совет илIыкIоу Александр Киреевыр зыгъэгумэкIэу къызкIэупчIагъэхэм ащыщ водитель хъу зышIоигъохэр езыгъаджэхэрэм яIэпэIэсэныгъэ зыфэдэр. Ащ дакIоу еджапIэхэм яматериальнэ-техническэ амалэу яIэр нахьыбэрэ ауплъэкIумэ зэрэнахьышIур ащ къыхигъэщыгъ. Iофыгъоу къэуцугъэм общественникхэри къызэрэхэлэжьэщтхэр А. Киреевым хигъэунэфыкIыгъ.\nАвтоеджапIэхэм ялIыкIохэми яшIошIхэр къыраIотыкIыгъэх. Къэралыгъо автоинспекциери къыхэлажьэзэ егъэджэн Iофым фэгъэзэгъэ организациехэм азыфагу зэIукIэгъухэр нахьыбэрэ щызэхащэнхэр ищыкIагъэу алъытагъ. Джащ фэдэу нэмыкI шъолъырхэми машинэ зефэным фэзыгъасэхэрэ яеджапIэхэм яIэпэIэсэныгъэ кIырыплъынхэ фаеуи къаIуагъ.\nКIэухым Iофтхьабзэм хэлэжьагъэхэр зы гупшысэ къекIугъэх — тигъогухэм къатехъухьэрэ хъугъэ-шIагъэхэр нахь макIэ шIыгъэнхэм тыфэбэнэным кIочIэ пстэури етхьылIэн фае.\nМашинэ зефэным фэзыгъасэхэрэ кIэлэегъаджэхэм яIэпэIэсэныгъэ, яшIэныгъэхэм захагъахъокIэ, рагъаджэхэрэр гъогум зытехьэхэкIэ лъытэныгъэрэ шъхьэкIэфэныгъэрэ къызхагъэфэн зэрэфаер агурагъаIомэ щэч хэлъэп шIуагъэ къызэрихьыщтым.


Пчъагъэхэм къагъэлъагъо — Адыгэ макъ\nМэкъуогъум и 12-р Урысыем и Мафэу зыхэдгъэунэфыкIырэр 1992-рэ илъэсым къыщыублагъ. Илъэсыбэм къакIоцI а мэфэкIыр къыздикIыгъэр нахьыбэм къагурымыIоу, ау зыгъэпсэфыгъо мафэу зэрэщытым къыхэкIыкIэ, зэрищыкIагъэм тетэу хагъэунэфыкIыгъэми, непэ ар зыфэдэми, ыцIи щымыгъуазэ щыIэжьэп.\nМыщ фэдэ мафэ агъэнэфэным лъапсэ фэхъугъэ хъугъэ-шIагъэхэм 1990-рэ илъэсхэм къахиубытагъэхэр дэгъоу ащыгъуазэх. Ахэм зэхъокIыныгъэхэу къыздахьыгъэхэр къэралыгъом къызэрыкIоу къызэпичыгъэхэп. ЦIыфхэр ахэм афэхьазырыгъэхэп, зыпкъитыныгъэ щыIагъэп, зэо-зэпэуцужьхэр субъектхэм ащыщхэм къарытаджэщтыгъэх, терроризмэм, нэмыкI бзэджэшIэгъэ хьылъэхэм заушъомбгъущтыгъ…\nНепэ тызымыгъэрэзабэрэ щыIэныгъэм хэтэлъагъоми, джа илъэсхэр зыфэдагъэхэр къыдэплъытэхэмэ, нахьышIум ылъэныкъокIэ зэхъокIыныгъэу фэхъугъэхэр къыхэмыгъэщынхэ плъэкIыщтэп. Анахь шъхьаIэр а лъэхъаным егъэпшагъэмэ, къэралыгъом иэкономикэ хэхъоныгъэ инхэр зэришIыгъэхэр ары.\nБизнес инми, гурытми, цIыкIуми зызэраушъомбгъурэр, хъызмэтшIапIэхэр нахьыбэ зэрэхъухэрэр ащ ишыхьатых. ГущыIэм пае, промышленностым, 2000-рэ илъэсым къыщыублагъэу 2018-рэ илъэсым нэс пштэмэ, процент 60 фэдизкIэ къыдигъэкIырэм хигъэхъуагъ. Ащ фэдэ хэхъоныгъэхэм IофшIэпIэ чIыпIэхэмкIэ гумэкIыгъоу щыIагъэри дагъэзыжьыгъ. Статистикэм къызэригъэнафэрэмкIэ, 1990-рэ илъэсхэм IофшIэпIэ чIыпIэ зимыIэхэм япчъагъэ проценти 10-м ехъущтыгъэмэ, непэ проценти 4,5-м къэсыгъ.\nШъыпкъэ, 2008-рэ илъэсым къыщыублагъэу санкциехэм апкъ къикIыкIэ къэралыгъом къиныгъо зэфэшъхьафхэр иIэхэ хъугъэ. Ау ащ пае къэмынэу инвестициеу къыхалъхьэрэр фэди 2,5-кIэ нахьыбэ хъугъэ. Санкциехэр ары IэкIыбым къырамыщэу, тихэгъэгу къыщыдагъэкIырэ продукциер дгъэфедэным тыкъыфэкIоным фытегъэпсыхьагъэхэ программэхэр къэралыгъом щатIупщынхэм къэкIуапIэ фэхъугъэр. Ахэм шIуагъэ къамытыгъэуи пIон плъэкIыщтэп.\nЭкономикэм зиушъомбгъумэ, къэралыгъом мылъкоу, амалэу иIэр нахьыбэ мэхъу, нэмыкI лъэныкъохэм ахэр афегъазэх. Ащ изы шыхьат псауныгъэм икъэухъумэн пэIуигъахьэрэм хэпшIыкIэу зэрэхэхъуагъэр. Непэ тимедицинэ амалышхохэр иIэхэ зэрэхъугъэм, шIыкIакIэхэр зэрэщагъэфедэхэрэм адемыгъэштэн плъэкIыщтэп. Экспертхэм къызэрэхагъэщырэмкIэ, 2000-рэ илъэсым медицинэм сомэ миллиард 204-м ехъу халъхьэгъагъ. 2017-рэ илъэсым а пчъагъэр сомэ триллионищым нагъэсыгъ, 2018-рэ илъэсым изакъоу сомэ миллиард 400-м ехъу пэIуагъэхьагъ. Ащ фэдэу мылъкушхо зэрэхалъхьэрэм ишIуагъэкIэ, медицинэм учреждениехэу епхыгъэхэр ящыкIэгъэ оборудование дэгъухэмкIэ зэтегъэпсыхьагъэхэ хъугъэх. ШIыкIэ-амалыкIэ пэрытхэр зыщагъэфедэхэрэ медицинэ IэпыIэгъур цIыфхэм нахь къызIэкIэгъэхьэгъошIу афэхъугъ. ГущыIэм пае, 2005-рэ илъэсым ащ фэдэ IэпыIэгъу зэратыгъагъэр нэбгырэ мин 60-м, 2017-рэ илъэсым нэбгырэ мин 960-м ехъугъ. НахьыпэкIэ ащ фэдэ IэпыIэгъу къыуатыным пае Урысыем икъэлэ шъхьаIэ укIон фэягъэмэ, джы субъектхэм ащыщыбэм IэзэпIэ гупчэшхохэу амалышхохэр зиIэхэр къащызэIуахыгъэх. ЫпкIэ хэмылъэу непэ диспансеризациер пкIун плъэкIыщт. Сымэджэщхэр гъэкIэжьыгъэ хъугъэх, кIэу ашIыгъэри, ашIырэри макIэп, непэрэ лъэхъаным диштэрэ оборудованиекIэ зэкIэри зэтегъэпсыхьагъэх.\nКIэлэцIыкIу IыгъыпIэхэмкIэ Iофыгъоу къэралыгъом илъыгъэр тыгу къэтэжъугъэгъэкIыжь. Непэ ащ фэдэ гумэкIыгъо щыIэжьэп. ГущыIэм пае, 2012-рэ илъэсым чIыпIэ мин 800 фэдиз кIэлэцIыкIу IыгъыпIэхэм къащатыгъагъ ыкIи процент 64-м ехъоу а Iофыгъор дэгъэзыжьыгъэ хъугъагъэ. 2017-рэ илъэсым проценти 100-у ар зэшIохыгъэ хъугъэ, субъектхэм ащ фэдэ чэзыухэр яIэжьхэп.\n2000-рэ илъэсым демографием зыми игугъу ышIыщтыгъэп, ащ ылъэныкъокIэ Iофхэр нахьышIу шIыгъэнхэм пылъынэу къэралыгъом амал иIагъэп. Аужырэ илъэсхэм ащ фытегъэпсыхьэгъэ программэхэу щыIэхэ хъугъэхэм, УФ-м и Президентэу Владимир Путиным унэшъо зэфэшъхьафхэу къышIыхэрэм шIуагъэу къахьырэр нэрылъэгъу. ГущыIэм пае, 2000-рэ илъэсым Урысыем щыпсэухэрэ унагъохэм япроцент 29-р ары сабыитIу зэрысыгъэр. Ны мылъкум фэгъэхьыгъэ программэм ыкIи нэмыкI IэпыIэгъоу унэгъо ныбжьыкIэхэм къэралыгъом аритыхэрэм яшIуагъэкIэ, 2016-рэ илъэсым сабыитIу зыщапIухэрэ унагъохэр процент 40-м ехъугъэх, сабыищ ыкIи нахьыбэ зэрысхэм япчъагъэ процент 20-м шъхьарыкIыгъ.\nДжащ фэдэу гъэсэныгъэм, шIэныгъэм, культурэм, спортым алъэныкъокIэ хэхъоныгъэхэу щыIэхэр гурыт ыкIи спорт еджэпIакIэхэу къашIыхэрэм, культурэм и Унэу агъэкIэжьхэрэм, музееу къызэIуахыхэрэм, нэмыкIыбэм къаушыхьаты.\nМэкъумэщ хъызмэтым хэхъоныгъэхэу аужырэ илъэсхэм ышIыгъэхэр нэрылъэгъух. Тыгу къэтэжъугъэгъэкIыжь колхоз зэхэзыжьыгъэхэм къагъэнэгъэ чIыгухэр, зыми ымыгъэфедэхэу цIыраоу щылъыгъэхэр, блэжьын умылъэкIыщтэу зыфаIощтыгъэхэр. Непэ мары тиреспубликэ изакъоу пштэмэ, амылэжьэу хьаулыерэ чIыгу илъыжьэп пIоми хэукъоныгъэ хъущтэп. 2000-рэ илъэсым лэжьыгъэ тонн миллион 65-м ехъу Урысыем щыIуахыжьыгъагъ. 2017-рэ илъэсым а пчъагъэр миллиони 140-м нэсыгъагъ. Ар рекордкIэ алъытэгъагъ, сыда пIомэ ащ фэдиз аугъоижьэу зыпарэкIи къыхэкIыгъэп. БлэкIыгъэ 2018-рэ илъэсым ом иягъэу къэкIуагъэм ыпкъ къикIэу ащ фэдэ къэгъэлъэгъонхэм мэкъумэщышIэхэр анэмысыпагъэхэми, лэжьыгъэ тонн миллиони 120-м ехъу аугъоижьыгъ.\nКоцыр IэкIыб къэралыгъохэм къаращыщтыр хэгъэкIи, анахьыбэу ахэм ар аIэкIэзыгъахьэхэрэм ащыщ Урысыер. Къэралыгъо программэ зэфэшъхьафхэу щыIэхэм къадыхэлъытэгъэ IэпыIэгъоу мэкъумэщ отраслэм щылажьэмэ зышIоигъохэм е езыгъэжьэгъахэхэм къаратыхэрэм яшIуагъэкIэ, ар мылъку къэкIуапIэу къыхэзыхыхэрэм япчъагъэ илъэс къэс нахьыбэ мэхъу.\nБылымхъунми хэхъоныгъэ инхэр зэришIыгъэхэм ишIуагъэкIэ, 2000-рэ илъэсым лэу къэралыгъом къыщахьыжьырэр тонн миллиони 2-м ехъущтыгъэмэ, 2017 — 2018-рэ илъэсхэм ар миллиони 5-м ехъугъ. Чэтылым хэушъхьафыкIыгъэу игугъу пшIымэ, а 2000-рэ илъэсым тонн миллионым тIэкIу ехъущтыгъ ныIэп къахьыжьыщтыгъэр, джы ар миллиони 6 — 7-м нэсы. IэкIыбым къырамыщэу, тикъэралыгъо къыщыдагъэкIырэ продукциер дгъэфедэным тыкъыфэкIоным фытегъэпсыхьагъэхэ программэхэри мы хэхъоныгъэхэм афэIорышIагъэх.\nСледущая ЦIыфхэр зэфэзыщэщт мэфэкI


Адыгеир икIэщакIоу | Адыгэ Макъ\nШышъхьэIум и 3-м къыщегъэжьагъэу и 11-м нэс хьисапымкIэ я ХХIХ-рэ Дунэе гъэмэфэ конференцие хэтэу «Къалэхэм я Дунэе зэнэкъокъу» тиреспубликэ щыкIуагъ.\nАщ кIэщакIо фэхъугъэх Адыгэ республикэ естественнэ-хьисап еджапIэр, хьисапымкIэ олимпиадэхэм я Гупчэу «Турнир городов» зыфиIорэр, зэпымыоу хьисап гъэсэныгъэ ягъэгъотыгъэнымкIэ Московскэ Гупчэр ыкIи Адыгэ къэралыгъо университетыр. Къэлэ зэнэкъокъухэм ащытекIуагъэхэр ыкIи ахэм якIэлэегъаджэхэр Адыгеим къырагъэблэгъагъэх.\n«Къалэхэм язэнэкъокъу» зыфиIорэ Iофтхьабзэр зыфэдэ къэмыхъугъэу щыт, ащ дунаим ихэгъэгухэр хэлажьэх. Хьисап гъэсэныгъэм изэхэщакIоу, Москва хьисап классхэр къыщызэIузыхыгъэу Николай Константиновыр ащ ипащ.\nСэнаущыгъэ зыхэлъ ныбжьыкIэхэр ушэтын зищыкIэгъэ задачэхэм якъэшIын пыщэгъэнхэр ары мыщ пшъэрылъэу иIэр.\nЗэхэщакIохэм задачэ къинхэр, гъэшIэгъонхэр къыхахыгъэх. Ащ фэдэ гъэцэкIэнхэм апылъ унашъор (условиер) загъорэ лекцие псау хъоуи къыхэкIы. Ащ фэдэ задачэм уахъти, акъыл кIочIэшхуи ищыкIагъэх ыкIи кIэлэеджакIохэм язакъоуи, куп-купэу зэхэтхэуи мэфэ заулэрэ пылъхэу мэхъу.\nШэн-хабзэ зэрэхъугъэу, кIэухыр уцугъуитIоу гощыгъэу зэфахьысыжьы. Апэрэр — «пэшIорыгъэшъ кIэухыр», ятIонэрэр «гъунэм нэсыгъэ кIэухыр» ары. КIэуххэр ямышIыкIэу зэфахьысыжьых. ГущыIэм пае, кIэлэеджакIохэм задачэр къашIы зыхъукIэ, анахьыбэрэ ыпэкIэ лъыкIуатэрэм лъэплъэх. А задачэм икъэшIын зэнэкъокъу пчъагъэу зэхэтэуи мэхъу. Нахьыбэрэм кIэлэеджакIохэр зы задачэм къыщыуцухэрэп, пчъагъэхэм якъэшIын а зы уахътэм хэлажьэх.\nЗэнэкъокъум ижюри Урысыем икъэлэшхохэм яапшъэрэ еджапIэхэм якIэлэегъаджэхэр хэтых. Iофтхьабзэм зэкIэмкIи кIэлэеджэкIо 61-рэ хэлажьэ. Ахэр Урысыем, Белоруссием, Казахстан, Болгарием, Иран, Индием ыкIи США-м къарыкIыгъэх.\nIофтхьабзэм хэлажьэхэрэм зэкIэми — кIэлэеджакIохэми, ахэм япащэхэми — творческэу Iоф ашIэнэу ыкIи загъэпсэфынэу амал яIагъ. Адыгеим икультурэ, итарихъ, ичIыопс ахэм нэIуасэ зафашIыгъ.


НыбжьыкIэ, ау пытэу ылъэ теуцуагъ | Адыгэ Макъ\n1992-рэ илъэсым итыгъэгъэзэ мазэ и 8-р ары Урысые Федерацием и Президент иунашъокIэ УФ-м финансхэмкIэ и Министерствэ хахьэу федеральнэ казначействэ загъэпсыгъэр. Илъэс 26-рэ хъугъэу а мафэр сэнэхьат мэфэкIэу хагъэунэфыкIы. Ар зызэхащагъэм ыуж илъэс нахь темышIагъэу Федеральнэ казначействэм и ГъэIорышIапIэ Адыгеим щагъэпсыгъ. АР-м финансхэмкIэ иминистрэщтыгъэу, УФ-м изаслуженнэ экономистэу Валентин Борисовыр апэрэ пащэу агъэнэфэгъагъ, Кушъу Эдуард ащ игуадзэ-щтыгъ. Нэужым, 1997-рэ илъэсым къыщыублагъэу 2010-м нэс, ГъэIорышIапIэм пэщэны-гъэр дызэрихьагъ Надежда Сергиенкэм. 2010-рэ илъэсым ишэкIогъу мазэ къыщыублагъэу ащ ипащ АР-м изаслуженнэ экономистэу, экономикэ шIэныгъэхэмкIэ кандидатэу КIэныбэ Руслъан.\n— Илъэс 25-у ГъэIорышIапIэр зыщыIэм пстэумкIи нэбгырэ 568-мэ Iоф щашIагъ е щашIэ, — къыIуагъ ащ Федеральнэ казначействэм ипрофессиональнэ мэфэкI ипэгъокIэу гущыIэгъу тызыфэхъум. — Ахэм ащыщхэр апэрэ мафэм къыщыублагъэу мыщ Iутых, илъэс къэс тиIофшIэн зэхъокIыныгъэу фэхъурэ пстэури зэхашIэ, яIофшIэн хэшIыкIышхо фыряI, аужкIэ къыIухьагъэхэри зыдагъэсэжьых.\n2016-рэ илъэсым контрольнэ-ревизионнэ къулыкъухэм яIофшIэн Федеральнэ казначействэм фагъэзэжьыгъ. Бюджет ахъщэр зыдакIорэм лъыплъэгъэныр, законыр аукъуагъэу, ар зищыкIагъэм пэIумыхьагъэмэ, къегъэгъэзэжьыгъэныр ары ахэм пшъэрылъ шъхьаIэу яIэр.\n— Тиконтролерхэмрэ ревизорхэмрэ яшIуагъэкIэ илъэсэу тызхэтым имэзи 9 пстэумкIи сомэ миллион 50 ауасэ хэукъоныгъэ дагъэзыжьыгъ, сомэ миллион 39-рэ УФ-м ибюджет хэлъхьажьыгъэ хъугъэ, — къыIуагъ КIэныбэ Руслъан. — Ащ нэмыкIэу УФ-м и Правительствэ иунашъокIэ бюджетыр учет шIыгъэныр ыкIи федеральнэ гъэцэкIэкIо органхэм бюджет ахъщэр зыпэIуагъэхьагъэмкIэ отчетхэм яшIын Федеральнэ казначействэм фэгъэзэжьыгъэ хъугъэ. Федеральнэ къэралыгъо хэбзэ органхэмрэ федеральнэ казеннэ учреждениехэмрэ яахъщэ илъытэнкIэ казначействэр бухгалтер шъхьаIэ хъунэу ары пшъэрылъэу къыфагъэуцугъэр.\nМы пшъэрылъхэм къахиубытэу Федеральнэ казначействэм и ГъэIорышIапIэу АР-м щыIэм бюджетымкIэ отчетэу къыIэкIагъахьэхэрэр системэу «Электронный бюджет» зыфиIорэр къыздыригъаIэзэ мониторинг ешIых. Ащ ипащэ къызэриIуагъэмкIэ, 2019-рэ илъэсым ищылэ мазэ и 1-м къыщыублагъэу АР-м IофшIэнымкIэ и Къэралыгъо инспекции ибухгалтер Iофхэр къафэгъэзагъэ мэхъужьы. ЛэжьапкIэм илъытэн къыщегъэжьагъэу отчетхэм ягъэхьазырын нэсыжьэу зэшIуахынэу хъущт.\n— Мы пшъэрылъхэр гъэцэкIэгъэнхэм пае пэшIорыгъэшъ уплъэкIунхэм нэмыкI екIолIакIэ Федеральнэ казначействэм къафигъотын фаеу мэхъу, — къыIуагъ Руслъан. — Ахъщэр зыдэкIогъахэр тыуплъэкIужьыным нахьэу зыдэкIощтыр пэшIорыгъэшъэу зэдгъэшIэным, ар зыпэIуагъэхьащтымкIэ хэукъоныгъэ амышIыным тылъыплъэным тыкъыфэкIон фае. Ащ фэшI Федеральнэ казначействэм чIыпIэ гъэIорышIапIэхэри къыхигъэлажьэхэзэ, федеральнэ бюджетым игъэфедэнкIэ шэпхъакIэхэм ягъэпсын мы уахътэм Iоф дешIэ. Ахэм бюджетым къыхэхыгъэ ахъщэр зыпэIухьагъэр игъоу щытымэ хэзыгъэ имыIэу бгъэнэфэнэу амал къатыщт.\nФедеральнэ казначействэм и ГъэIорышIапIэу АР-м щыIэр джыри ныбжьыкI, илъэс 25-рэ ныIэп зэрэхъугъэр, ау ар пытэу ылъэ теуцуагъэу, лъэхъаным къыздихьырэ шIыкIэ пстэури ыгъэфедэзэ, пшъэрылъэу къыфагъэуцурэр хэзыгъэ имыIэу зыгъэцэкIэрэ къулыкъу хъугъэ. ШIыкIэу агъэфедэхэрэм ямызакъоу, профессионализмэгъэ ин зыхэлъ коллективэу, зиIофшIэн ыгуи ыпси хэзылъхьэрэм ишIушIэгъэшхуи зэрэхэлъым ащ ипащэ къыкIегъэтхъы.


Еджэнри IофшIэнри зэготхэу — Адыгэ макъ\nЕджэнри IофшIэнри зэготхэу\nРедактор 20.02.2019 20.02.2019 КЪЭБАРЫКlЭХЭР\nСтудент отрядхэм ямафэ тикъэралыгъо щыхагъэунэфыкIыгъ. Гъэмэфэ зыгъэпсэфыгъо уахътэр шIуагъэ хэлъэу зыгъэкIон зыгу хэлъ, Iоф ышIэныр къыхэзыхырэ, Iофтхьабзэхэм чанэу ахэлэжьэнхэу фэе студентхэр а отрядхэм зэрапхых. Адыгеими ахэм чанэу Iоф щашIэ.\nУрысые студент отрядхэм пшъэрылъ шъхьаIэу агъэцакIэрэр охътэ гъэнэфагъэм ныбжьыкIэхэм IофшIэпIэ чIыпIэ къафэгъотыгъэныр ары. Производственнэ, псэолъэшIын, сервис, мэкъумэщ, кIэлэегъэджэн лъэныкъохэмкIэ студентхэм IофшIапIэхэр къаратых. Мыщ фэдэ шIыкIэм ишIуагъэкIэ ныбжьыкIэхэм ахъщэ къазэраIэкIахьэрэм дакIоу IофшIэнымкIэ IэпэIэсэныгъэ гъэнэфагъэ зэрагъэгъоты.\nАР-м истудент отряд хэт Дана Сикуновар Адыгэ къэралыгъо университетым иэкономическэ факультет иапэрэ курс щеджэ. Урысые студент отрядхэр зэрэщыIэхэр ИнтернетымкIэ ылъэгъугъ ыкIи ахэхьан гухэлъ ышIыгъ.\n— Уцышъо кIакохэр зыщыгъ ныбжьыкIэхэм гу алъыстагъ, — къытфеIуатэ Данэ. — Ахэм яшъуашэ сшIогъэшIэгъон хъугъэ ыкIи нахь игъэкIотыгъэу зыщызгъэгъозагъ. Купым пшъэрылъэу иIэр, Iофыгъоу зэшIуахыхэрэр къысфаIотагъэх. Ахэм ащыщ сыхъун шIоигъоныгъэ зэрэсиIэр ясIуагъ ыкIи апэрэ курсым къыщегъэжьагъэу ясатырэ сыхэхьагъ.\nДанэ ицIыкIугъом къыщегъэжьагъэу лагерьхэр икIасэх. Ины зыхъукIэ кIэлэпIоу кIоным кIэхъопсыщтыгъэ. Урысые студент отрядэу зыхэхьагъэм ишIуагъэкIэ игухэлъ къыдэхъущт.\n— Урысые кIэлэцIыкIу гупчэу «Орленок» зыфиIорэм сыкIо сшIоигъоу лагерьхэм къахэсхыгъ, — игущыIэ лъегъэкIуатэ Данэ. – Мыгъэ ащ зысэгъэхьазыры. Джащ фэдэу зэхахьэхэм, Iофтхьабзэхэм тахэлажьэ, тиуахътэ шIуагъэ хэлъэу зэрэдгъэкIощтым тыпылъ.\nДанэ сурэттехынри икIас. ИщыIэныгъэ гъэшIэгъонэу щилъэгъурэ пстэури гум къинэжьынэу сурэткIэ къеубыты. ТапэкIи мы лъэныкъомкIэ сэнаущыгъэу хэлъым зэрэхигъэхъощтыр игущыIэ къыщыхегъэщы.\n— ЕджапIэм сызычIэсми Iофтхьэбзэ зэфэшъхьафхэм сахэлэжьэныр сикIэсагъ, — къеIуатэ Данэ. – Апшъэрэ еджапIэм сыкъызэрэчIахьэу Урысые студент отрядхэм сахэхьагъ. Илъэсым къыкIоцI Москва сыщыIагъ, Къыблэ федеральнэ шъолъырым щыкIогъэ слетым сыхэлэжьагъ.\nДанэ джырэ уахътэ Урысые студент отрядым ипресс-къулыкъу хэт. Ахэр зыхэлэжьэхэрэ Iофтхьабзэхэр къетхыжьых, сурэтхэр атырехых. Нэужым къэбарыр интернет нэкIубгъохэм къарегъахьэ.\nМыекъопэ къэралыгъо технологическэ университетым ия 3-рэ курс Валерий Кузенкэр щеджэ. КIэлэ ныбжьыкIэм гъэмэфэ зыгъэпсэфыгъор ымыгъэхьаулыеу, Iоф ышIэн гухэлъ ышIыгъ.\n— Урысые студент отрядхэм афэгъэхьыгъэу ыпэкIэ зэхэсхыгъэу щытыгъэп, — къытфеIуатэ Валерий. – Мыщ фэдэ купхэр студентхэм IофшIэпIэ чIыпIэ къагъотынымкIэ IэпыIэгъу къызэрафэхъухэрэм университетым щырыгущыIэхэу зэхэсхыгъ. Нэужым ащ нахь игъэкIотыгъэу сыкIэупчIэнэу езгъэжьагъ.\nКIэлэ ныбжьыкIэр хым нахь пэблагъэу кIоныр игухэлъыгъ. Зыгъэпсэфынымрэ IофшIэнымрэ зэдигъэцэкIэнхэу фэягъ. Мыекъопэ къэралыгъо технологическэ университетым щеджэрэ пшъашъэу мы лъэныкъом нахь пылъым ителефон номер къыратыгъ ыкIи хым кIонэу зызыгъэхьазырырэ купым хэфагъ.\n— Урысыем ит аквапаркмэ анахь инэу «Золотая бухта» зыфиIоу Геленджик дэтым Iоф щысшIагъ, — игущыIэ лъегъэкIуатэ Валерий. – Мэзищырэ ащ сыщыIагъ, сыкъызэкIожьым еджэным пысыдзэжьыгъ. Студент отрядхэм аущтэу сахэхьанэу хъугъагъэ. Гъэмэфэ зыгъэпсэфыгъор джыри чыжьэ нахь мышIэми, купэу сызхэтыр щысэп. IэпыIэгъу зищыкIэгъэ нэжъ-Iужъхэм тишIуагъэ ятэгъэкIы, республикэм щызэхащэрэ Iофтхьабзэхэм чанэу тахэлажьэ.\nКъэкIорэ гъэмэфэ зыгъэпсэфыгъоми тигущыIэгъу Iоф ышIэнэу зегъэхьазыры. Ау зыздигъэзэщтыр джыри къыхихыгъэгоп. БлэкIыгъэ илъэсым зыдэщыIагъэм ыгу зыфекъудыи нахь мышIэми, Къырыми кIо шIоигъу.\nМыекъопэ къэралыгъо технологическэ университетым ия 2-рэ курс ис Денис Андреевыри. Ар апшъэрэ еджапIэм къызэрэчIахьэу студент отрядым хэхьагъ.\n— Апэрэ курсыр къызысэухым, космодромэу «Восточный» зыфиIорэм Iоф щысшIэнэу гъэмафэм сыкIуагъ, — къытфеIуатэ Денис. – Мыщ Iоф щызышIэщт цIыфхэр зыщыпсэущтхэ къалэ тшIыныр типшъэрылъыгъ. Адыгеим нэбгыри 5-у тикIыгъагъ. Мы илъэсми гъэмэфэ зыгъэпсэфыгъом сылэжьэнэу зысэгъэхьазыры.\nГеленджик дэт аквапаркым IофшIэпIэ чIыпIэ щыIэ зыхъукIэ, кIэлэ ныбжьыкIэм ащ зигъэзэн гухэлъ иI. Узщылажьэрэр хым пэблагъэу, IофшIэнри, зыгъэпсэфынри зэготхэу уахътэр бгъэкIоныр зэрэтхъагъор сигущыIэгъу къыхегъэщы.\nПредыдущая Адыгеим илIыхъужъхэр хэлэжьагъэх\nСледущая Тарихъыр зыпхырыщыгъэ сурэтхэр